Настройка на Екстра ефектите на работната площ

Една от запомнящите се черти на Убунту е интегрираната възможност за 3D работна среда и модерни ефекти в лицето на Compiz. При първоначална инсталация операционната система преценява дали системата ви е способна да пусне тези ефекти и ако това е така, те се активират автоматично. За да ги включите/изключите трябва да цъкнете с десен бутон някъде върху празно място на Работната площ и да изберете Промяна на фона. Алтернативен начин е да стартирате от основното меню Система - Предпочитания - Външен вид. В прозореца, който ще се отвори, са събрани всичките визуални настройки. Специалните ефекти се намират в последния подпрозорец - Визуални ефекти.

Оттук имате общ контрол върху ефектите в 4 варианта - изключени, нормални, максимални и потребителски.

Настойката на потребителските ефекти може да стане по два начина - прост и по-сложен. За да използвате простия начин, цъкнете на бутона Настройки срещу Потребителски. Ще видите подобен прозорец:

Интерфейса на програмата се състои от няколко подстраници, които съдържат различни настройки на ефектите - Анимации, Ефекти, Работен плот, Достъпност и Краища. Преди да пристъпите към промяната на различните ефекти, може да обърнете на падащото меню Профили, което се намира в най-горната част на екрана. То ви предлага 5 предварително настроени профила следващи логиката от най-минимални до най-пълни ефекти. Имайте предвид, че за най-пълните ефекти ще ви трябва и по-бърза видео карта, тъй като те са и по-натоварващи за графичната подсистема.

Ако профилите не ви устройват винаги можете да промените ефектите по ваш вкус. Ето напр. изглед от подстраницата Анимации, откъдето може да зададете какви ефекти да се използват при взаимодействие с прозорците на приложенията:

По-подобен начин, от Работен плот можете да изберете колко виртуални работни плота да имате и как да става превключването между тях:

Като цяло работата с програмата е интуитивна и избраните ефекти влизат в сила незабавно.

Ако чувствате, че предоставените от горното приложение контрол върху ефектите не ви е достатъчен, можете да опитате по-сложния начин за тяхната настройка. За целта от Система - Предпочитания си пуснете Настройка на екстра ефектите. Ще видите прозорец, приличащ на този:

Интерфейсът на програмата се състои от две части - ляв панел, съдържащ категории настройки и основна част, в която се показват елементите на избраната категория. За да промените настройките на даден елемент трябва да цъкнете върху името му. Те ще се отворят в същия прозорец. Ето един пример с настройките на Общи настройки:

Обърнете внимание, че левия панел е променил вида си и в него се изписва името на настройките, които разглеждате в момента. Когато приключите, просто натиснете бутона Назад, намиращ се в най-долната част на панела, за да се върнете отново към пълния изглед на програмата.

Забележка: УСУ идва с предварително настроени визуални ефекти, така че ако те ви задоволяват, може спокойно да не се занимавате с горните две програми.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.