Превод и локализация - общи съвети

# Какво е добре да се помни при превод от английски

Английският и българският са различни езици. Наистина много различни! Неопитните преводачи често допускат граматически неиздържани, тромави или дори смислово неверни преводи, свързани с механичното пренасяне на думи или езикови конструкции от английски в български. Тук съм започнал да изброявам най-честите грешки, за които се сещам; този раздел от сайта вероятно доста ще порасне.

## Защо превеждам?

Никога не забравяйте защо превеждате! :-)

Първо, целта на превода обикновено е изразяването на смисъла на оригиналния текст на друг език. С други думи, преводът означава преобразуване по смисъл, а не по думи (един драстичен пример: „There is a book on the table“ се превежда като „На масата има книга“, а не „Там е книга на масата“, нали?). Преведеният текст трябва просто да предизвиква у читателя същия ефект като оригинала, а не да му съответства по синтактичен строеж или брой думи.

Второ, мотивацията за превода обикновено включва факта, че текстът трябва да се използва от читатели, които не знаят оригиналния език, т. е. никога не можем да разчитаме, че „това няма нужда да се превежда, всички знаят какво е“. Много често това „всички“ означава „аз – компютърният специалист, който знае английски, и всичките ми познати – компютърни специалисти, които знаят английски“. :-) Ако превеждате програма за нотопис, може би ще я ползва музикант, който едва разбира от компютри и като чужд език знае само италиански...

## Бързата работа – срам за майстора

Преди да започнем със съветите по същество, първото и най-важно правило е: не бързайте! Ако не знаете думата, не взимайте първото попаднало ви значение от първия попаднал ви речник! Изследвайте контекста. Вижте дали думата не е някакво означение или съкращение. Ако думата липсва в речниците, не е пояснена в текста и не сте уверени за значението й, потърсете обяснение за нея в Интернет – има купища справочни сайтове. А дори да сте сигурни в значението на думата, ако ви се струва употребена на странно място, проверете я като непозната – може да е използвана като термин от непозната за вас дисциплина. В интерфейса и документацията на повечето професионални приложения се срещат много термини от различни предметни области – математика (статистика и вероятности, геометрия, числени методи и др.), обработка на изображения или звук, издателска дейност и полиграфия, видеотехника, инженерно чертане и т. н. В тези области като правило съществува традиционно приета българска терминология и подходът „не знам как е това на български, но я да си измисля как би могло да бъде“ е напълно неоправдан!

При превод на силно специализиран текст може наистина да се окаже, че сте първият българин, който се опитва да преведе съответния термин. Може обаче да се окаже и че просто не знаете как българските специалисти в съответната област вече са го превели. И в единия, и в другия случай не се излагайте с прибързани решения. Казват, че не е срамно да не знаеш, а да не искаш да научиш. :-)

## Синдромът „как се превежда тази дума“

Често срещана грешка на начинаещите преводачи е стремежът да намерят точно по един „правилен“ превод за всяка английска дума. Правилният въпрос обаче не е „как се превежда тази дума“ а „как се превежда това понятие“!

Английските думи, точно както и българските, често са многозначни. Те имат по няколко значения дори в качеството си на термини (примери за това ще срещнете из статиите, публикувани на настоящия сайт). Не е нито нужно, нито възможно да се намери точно по един превод за всяка дума; възможно и важно е да се намери по един точен превод за всяко значение на думата.

## Синдромът „това звучи тъпо“

Едно съображение, което често съм чувал в защита на „слабия“ превод, т. е. оставянето на някои понятия буквално на английски (включително на латиница), е следното: „да, ама това като го преведеш, звучи тъпо“.

Това е най-несериозният аргумент, за който мога да се сетя. За англичаните и американците тези неща на английски звучат по същия начин!

Как според вас звучи „public member“ на среден американец, който и понятие си няма от С++? „Публичен член“! :-) Кажете на един софиянец от улицата „пространство от имена“ и на един лондончанин от улицата „name space“ – дали няма да ви погледнат еднакво?

Термините значат това, което специалистите са се уговорили. Ако знаете уговорката, неща като „приятелска функция“ или „падащ списък“ няма да ви звучат тъпо. Ако не я знаете, на какъвто и език да ви го кажат, ще ви звучи безсмислено. Нищо не започва да звучи по-умно или по-тъпо от това, че е казано на определен език! Ако нещо ви звучи ама наистина много тъпо в превод, помислете дали звучи кой знае колко умно и в оригинал... :-)

Автор на текста: М. Балабанов, оригинална страница: http://m-balabanov.hit.bg/en-bg-comp-dict.html
Предоставя се разрешение за копиране, разпространение и/или модификация на този документ съгласно условията на Лиценза за свободна документация на GNU, Версия 1.2 или всяка следваща версия, издадена от Фондация „Свободен софтуер“; без Непроменливи раздели, Текстове на предната корица и Текстове на задната корица. Официалният (правно обвързващ) текст на лиценза на английски език е достъпен на адрес http://www.gnu.org/copyleft/fdl.html. Информативен превод на български (без правна сила) можете да намерите на адрес http://bg.wikipedia.org/wiki/GFDL-BG.