Резервно копие на системата като LiveCD/DVD

В УСУ съществува удобно помощно средство, с което в рамките на 40-50 минути ще може да направите пълно копие на системата си. При това без почти никакво действие от ваша страна, освен натискане на 2-3 бутона. Нещо повече - направеното от вас копие ще бъде направено като жив диск, който ще може да заредите, с тази разлика че в него ще са вашите настройки, инсталирани програми, документи и прочие. В допълнение, с тази програма освен лично ваш резервен диск, ще може да генерирате и диск за дистрибуция. Но за това малко по-късно.
Програмата се нарича Remastersys и се стартира от Система - Администриране - Резервно копие с Remastersys (GTK).
Ще видите прозорец с подобен изглед:
В него действията и настройките на Remastersys са разделени в отделни подпрозорци.
Можете да извършвате четири вида действия:

- Backup - превръща настоящата ви система с всички инсталирани приложения, персонални настройки и данни в жив диск. Процедурата е напълно автоматична и от вас се изисква единствено натискането на OK. Имайте предвид, че Remastersys е ограничен до създаването на резервно копие, не надхвърлящо 4 ГБ. Така че, ако имате много филми, снимки и прочие файлове е добре да си ги направите на отделен архив. След натискането на бутона Създаване, намиращ се в долната лява част на прозореца, се отваря конзолен прозорец, в който се показва прогреса:

Когато процудерата приключи (може да отнеме и 40-50 мин., в зависимост от инсталираните приложения и лични файлове), ще се появи съобщение за това. По подразбиране Remastersys си създава работна папка в /home/remastersys/. Именно там ще намерите генериран *.iso образ на диск, който може да запишете на CD или DVD в зависимост от обема му. Вече може да се каже, че имате собствен жив диск с Убунту, при това с вашите лични настройки и предпочитания! Ако в бъдеще се наложи да направите реинсталация, или пък имате нов компютър, може директно да използвате този диск и да си инсталирате вашето Убунту от него. По този начин ще спестите доста време и усилия в настройването на нова система.

- Dist - процедурата на практика е аналогична на горната с една-единствена съществена разлика - НЕ СЕ ЗАПИСВА вашата /home директория. Тази опция е идеална в случаите, в които искате да направите диск, който след това да споделите с приятели или да разпространите. В този диск отново влизат всички настройки и инсталирани пакети, но ги няма личните ви данни.

Допълнение: За да работи коректно тази опция, е задължително да нямате активирано автоматично влизане в системата. По подразбиране то е изключено, но ако по някава причина сте го активирали - изключете го.

- Distcdfs - процедурата минава по стъпките на горната, като единственото изключение е, че не се създава ISO файл. Вместо това в папката, в която Remastersys създава резевното копие (стандартно е в /home/remastersys/) се създават като подпапки структурата на бъдещия ISO файл. Този режим ви е полезен в онези случаи, в които искате да добавите допълнително съдържание към създаденото копие на вашата система. В такива случаи трябва просто да копирате новите файлове и папки в структурата на ISO файла.

- Distiso - този режим е директно продължение на Distcdfs и създава готов ISO файл въз основа на предварително подготвените папки.

Distcdfs и Distiso се използват по-рядко и обикновено ще прибягвате до Backup или Dist в зависимост от нуждите си.
Нега сега разгледаме настройките на Remastersys:
Тук може да промените настройки като потребителско име за създаваният жив диск, име на диска, работна папка за програмата и др.
Ако има нещо, с което трябва да внимавате, то това е настройката Местоположение на файловете. Най-добре е да я оставите както е зададена по подразбиране. Ако я променяте, уверете се, че сте задали правилно новата работна папка. Особено важно е да да сте обособили папка /remastersys. Напр. ако решите да е в собствената ви Домашна папка, трябва да я направите така: /home/вашето-потребителско-име/remastersys, а не само /home/вашето-потребителско-име/. Причината да внимавате е, че след приключване на направата на *.iso файла, програмата има възможност за изчистване на работната си директория. Така че, ако зададете грешно само домашната си папка например, програмата ще изтрие !!!АБСОЛЮТНО ВСИЧКО В НЕЯ!!!
Друг параметър, с който трябва да се съобразите е и потребителското име за живия диск. В случай, че правите жив диск, който да споделите с приятели, изберете за потребителско има такова, което НЕ СЪВПАДА с потребителското име, с което сега си ползвате системата.
След като създадете готовия ISO файл, можете да го опитате, като го заредите във виртуална машина. В УСУ има готова такава и ще я намерите в Програми - Помощни програми - Стартиране на виртуални системи (VirtualBox). Друг начин да изпробвате ISO файла, е да го запишете на CD/DVD, след което да заредите системата си от него.
Когато се уверите, че ISO файла работи по очаквания начин, може да укажете на Remastersys да изтрие работната си директория. За да направите това, натиснете бутона Изчистване, намиращ се в долната част на прозореца.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.