Организиране на изображения с F-Spot Photo Manager

F-Spot Photo Manager e програма за организиране на изображения. С нейна помощ вие ще можете да улесните съхраняването и преглеждането вашата персонална колекция. Това в особена сила важи за големи колекции, където възможността за бързо намиране, навигация и преглед е от голяма важност. Тя може да се разглежда като алтернатива на включената в УСУ Shotwell.

За да я инсталирате, от Система - Аминистриране пуснете Мениджър на пакети (Synaptic), след което намерете и инсталирайте пакета f-spot.

По-долу ще бъдат разгледани основните действия, който можете да извършвате с F-Spot

1. Внасяне, организиране и разглеждане
2. Редактиране
3. Споделяне

1. Внасяне, организиране и разглеждане

При първото стартиране на програмата ще ви посрещне помощник, с чиято помощ ще можете да определите от къде да се вмъкнат изображения във вашата колекция:

От падащото меню може да изберете определена папка или пък външно устройство, съдържащо изображения (flash памет, цифрова камера). Обърнете внимание, че по подразбиране F-Spot копира всички файлове от източника във вашата домашна папка в подпапка Изображения. Ако желаете само да се създаде базата данни но да не се копират снимките (ако напр. се намират на локалния диск), махнете отметката пред Копиране на файловете в папката Photos в долната част на прозореца. Поставянето на отметка пред Включване на подпапките пък ще ви гарантира, че в избраната папка, източник на изображенията, ще се включат и всички подпапки в нея. Ако изображенията, които ще вмъкнете са важни за вас, разумно е да им "лепнете" някакъв етикет, с чиято помощ по-късно да можете по-лесно да ги намерите отново сред морето от изображения. За целта в полето след Прикрепване на етикети: напишете желаната дума или няколко думи.

След като изберете папка или устройство ще започне процесът по четене на изображенията от източника. Това ще отнеме известно време, в зависимост от количеството им:

Когато бъдат заредени всички изображения, бутонът Импортиране ще стане активен. Натиснете го за да завърши внасянето. След това пред вас ще се отвори основният прозорец на F-Spot:

Той е разделен на четири основни панела:

- В горната лява част се намира панелът с етикетите, с които сте окачили различните части от колекцията си с изображения.

Поначало се предлагат 5 етикета, но вие може да създавате и ваши собствени. За целта е достатъчно да цъкнете с десен бутон в панела и да изберете Създаване на нов етикет... Приобщаването на изображения към определен етикет става чрез цъкане с десен бутон върху изображението и избиране на Прикачване на етикет;

- В долната лява част се намира панел с кратка информация за избраното изображение;

- В горната дясна част се намира т. нар. Времева линия.

На нея под формата на графика са представени количеството изображения, които имате по години и месеци. Може да превъртате годините с удобно поставените в двата края стрелки. Цъкнете върху част от времевата линия и пред вас автоматично ще се позиционират онези снимки, които са от този период;

- Останалата част от прозореца на F-Spot е заета от панела с изображенията.

В долната част на този панел има плъзгач, с чиято помощ може да променяте големината на умалените изображения.
F-Spot предлага и търсене на определени изображения от колекцията ви. На първо място за целта може да възползвате от лентата за търсене, разположена непосредствено над панела с изображенията:
От панела с етикети цъкнете и завлачете върху лентата желан етикет. Търсенето ще стане автоматично и отдолу ще се покажат намерените изображения. Може да търсите и по комбинация от етикети. За да премахнете етикет за търсене, завлачете го обратно от лентата към панела с етикети или цъкнете два пъти въру него, за да го забраните временно. За по точно търсене можете за използвате менюто Търсене. От там можете да извършите търсене и по други критерии като коментар към изображението, рейтинг или пък дата на създаване.
Ако цъкнете два пъти върху дадено изображение то ще заеме преобладаващата част от екрана, а останалите ще се свият до малка лента в горната му част:
С помощта на лява и дясна стрелка от клавиатурата може да сменяте изображенията. Друг начин е да цъкате върху лентата с умалени изображения. С натискането на F5 и F11 пък ще задействате режим на прожекция и режим на преглед на пълен екран.

2. Редактиране

Освен да разглеждате, когато сте отворили горния екран, вие сте в състояние и да извършвате основни корекции върху избраното изображение. За целта първо от левия панел, където до този момент са се показвали етикетите, цъкнете на падащото меню и изберете Редактиране.
Предлаганите инструменти са:

- Изрязване на снимката

За да използвате този инструмент, първо цъкнете и задръжте ляв бутон на мишката върху изображението, с влачене очертайте област, която да изрежете и накрая натиснете малката икона, подобна на скалпел. Ако желаете изрязването да е с някаква точна пропорция, може да се възползвате от падащото меню пред иконата. Там има няколко стандартни пропорции;

- Корекция на ефекта "червени очи"

С този инструмент се работи по същата логика на действия както с предходния.

- Регулиране на цветове

Яркост, контраст, насищане са измежду параметрите, които подлежат на контрол тук:

- Разводняване

Просто натиснете бутона, за да превърнете цветното изображение в такова с цветове в степени на сивото.

- Филтър сепия

С натискането на този бутон ще прибавите ефект към изображението, подобен на вида, който имат овехтелите снимки.

- Изравняване на снимката с хоризонта

Ако снимката ви е неправилно наклонена, с този инструмент ще може фино да я завъртите в желаната посока, след което той автоматично ще изреже снимката така, че да стане равна и да запази пропорциите си.

- Прилагане на ефект "мек фокус"

При този ефект, централната част на снимката остава ясна, докато останалите част се замъгляват в различна степен, което в определени случаи може да допринесе за по-голямо визуално въздействие. Подобно на горния филтър и тук ще имате възможност ръчно да определите обхвата на замъгляването с помощта на плъзгач.

- Автоматична оптимизация на цветовете

След натискането на този бутон F-Spot ще се помъчи да намери и приложи оптималните цветови настройки към отвореното изображение. Получените резултати могат да варират от добри до откровено грозни. Затова може би е най-добре ръчно да се помъчите да свършите това сами.
С това възможностите за редактиране на изображения свършват. Важна особеност тук е начинът, по който се отразяват тези промени. Вместо да промени оригиналното ви изображение, F-Spot при прилагането на първата промяна създава това версия на файла и от тук насетне всички промени се правят именно върху нея. По този начин се избягва рискът безвъзвратно да повредите оригинала си с неправилни настройки. Можете да създадете и повече от една версия. Това става от менюто Снимка - Създаване на нова версия... Диалогов прозорец ще ви даде възможност да изберете име за тази версия:
Превключването между оригиналното изображение и вариантите му става от панела с кратка информация за изображението чрез падащо меню.

3. Споделяне

F-Spot ви дава възможност не само да организирате и редактирате но и да споделяте фото-колекцията си. Това може да стане по няколко начина:

- Споделяне чрез е-поща - Това става от менюто Снимка - Изпращане пощата... Преди да стигнете до тук, изберете желаните снимки за изпращане от колекцията си. С горната команда ще отворите прозорец, в който ще може да оптимизирате големината на снимките, така, че да направите писмото с по-малък размер:

След като изберете оптималната за случая големина, натиснете бутон Създаване на писмо за да стартирате програмата за е-поща Evolution и да изпратите писмото си.

- Запис на CD - Изберете менюто Снимка - Експортиране към - CD... Ще се отвори прозорец, в който ще се показват избраните изображения:

- Генериране на локална галерия или качване в лична уеб галерия - Използват се съответно Снимка - Експортиране към - Папка... или Снимка - Експортиране към - Уеб галерия...
- Публикуване в популярни уеб галерии като Flickr, SmugMug, 23hq, Picasa Web Album. Всичките са достъпни от менюто Снимка - Експортиране към и след като вкарате името и паролата си, в зависимост от услугата може да имате на разположение различни опции за публикуване.

Описаните дотук действия с F-Spot дават обща представа за възможностите и за организиране, преглед, редактиране и споделяне на вашите колекции от изображения. Програмата предлага и други възможности, които ще можете и сами да откриете и опознаете по време на работата си с нея.

Статията е по материали от "Линукс за човешки същества": http://skss.freehostia.com
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.