Редактор на ISO файлове (ISO Master)

ISO Master може да ви послужи в случай, че имате под ръка копие на CD или DVD, в което искате да внесете някакви промени. Типичен пример е когато с помощта на Remastersys сте си създали свой собствен вариант на операционната система и към генерирания ISO файл в последствие искате да добавите нещо - някаква стартираща програма например. Въпреки името си, програмата освен ISO, може да отваря и повечето NRG, както и някои MDF изображения на CD/DVD.

Програмата може да бъде пусната от меню Програми - Звук и видео - Редактор на ISO файлове (ISO Master). Интерфейсът на програмата е организиран в два, разположени един върху друг панела:

Горният панел показва съдържанието на твърдия диск, а в долния е съдържанието на зареденото ISO изображение. За да отворите ISO изображение, е необходимо да го заредите от менюто Файл - Отваряне. Промяната на това изображение е пределно проста. Ако желаете да добавите нови файлове (или папки) към структурата на диска, идете в желаната директория в долния панел, а в горния изберете желания файл, след което натиснете Добави. За да премахнете файл от ISO изображението, изберете го, след което натиснете Премахни.

Ако цъкнете с десен бутон на мишката в който и да е от двата панела, ще се покаже контекстно меню, от което ще може да изберете допълнителни действия. В панела, показващ папките в компютъра, имате възможност да редактирате текстовите файлове и да преглеждате всички останали с асоциираното приложение за тях. В панела с отвореното ISO изображение освен горните две действие имате възможност и да преименувате файловете/папките, а също и да променяте правата им за достъп.

С програмата може да се създават и ISO файлове от нулата, т.е. вие да определите цялото му съдържание. За целта пуснете ISO Master и в долния панел добавете желаните от вас папки и файлове. Когато сте готови с промените, може да запишете новия ISO файл в желана от вас папка на диска като използвате менюто Файл - Запазване като.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.