Крива камера с Cheese

Cheese e програма, с чиято помощ може да си направите снимка или да си запишете видео от вашата уеб камера. Освен това може да им приложите и забавни ефекти в реално време. Може да я стартирате от меню Програми - Звук и Видео - Крива камера с Cheese. След пауза от няколко секунди приложението би трябвало да се пусне и ако имате включена към компютъра уеб камера, поддържана от Линукс, ще видите изображението си:

Cheese има два режима на работа. Превключването между тях става чрез натискане на бутоните Снимка или Клип:

По подразбиране програмата се стартира във фото режим. За да си направите снимка, натиснете Снимка:

След натискане на бутона, разполагате с 3 секунди за да се подготвите за снимка. Малък брояч в долната част на екрана ще ви информира за оставащото време:

Всички направени снимки се появяват в лента в най-долната част на прозореца на Cheese:

Направените по този начин снимки се съхраняват в *.jpg формат в домашната ви папка в подпапка Изображения/Webcam/. От интерфейса на програмата може да цъкнете върху отделните изображения за да видите набор от действия, които може да извършите с тях:

Сред предлаганите действия са запазване на снимката на друго място, изпращане по е-поща (изисква да имате настроен клиент за е-поща) и изнасяне към програмата за организиране на изображения F-Spot.

Същата логика на използване има и видео режимът на Cheese - превключвате от бутона Клип, след което натискате Начало на запис:

След кратка пауза записът ще започне. Записаните видео клипове се показват редом до направените снимки в лентата. Както снимките и те се записват в домашната ви папка в Видео/Webcam/, като се използва *.ogg формат.

Сега идва ред на интересната част - при направата на вашите снимки и клипове може да използвате една дузина забавни ефекти! За да стигнете до тях, изберете фото или видео режим след което натиснете бутона Ефекти:

След натискането на този бутон прозорецът с вашено изображение ще бъде заменен от списък с наличните ефекти:

За да изберете даден ефект, просто цъкнете върху него. С повторно цъкане пък ще откажете избора му. Можете да изберете и комбинация от ефекти - цъкнете последователно върху желаните ефекти и те ще маркират за прилагане. Когато приключите с избора си, натиснете отново бутона Ефекти за да видите резултата от тях върху вашата физиономия:

Въоръжени с тези ефекти, сега ви остава единствено да направите своята колекция от шантави снимки и клипове. Приятно забавление!

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.