Моментални съобщения (Pidgin)

Pidgin e мултипротоколен клиент за моментални съобщения. Казано с други думи, програмата ви позволява от единен интерфейс да настроите и водите разговори с приятелите си от различни популярни услуги за моментални съобщения - ICQ, MSN, Yahoo! и др.

Програмата е алтернатива на включената в УСУ Моментални съобщения (Empathy).

За да я инсталирате, от Система - Аминистриране пуснете Мениджър на пакети (Synaptic), след което намерете и инсталирайте пакета pidgin.

Можете да стартирате програмата от меню Програми - Интернет - Моментални съобщения (Pidgin). Първият път тя ще ви предложи да настроите потребителските си профили за различните услуги:

За да продължите, натиснете бутон Добавяне. Ще се отвори нов прозорец, в който ще трябва да въведете настройките за различните услуги, който използвате:
Сега трябва да изберете типа услуга. За целта в прозореца в частта Настройки за влизане, от падащото меню срещу Protocol: изберете желаната от вас. Поддържаните от Pidgin услуги са наистина много:
След като сте избрали услугата, остава да попълните потребителските си данни като име, парола и псевдоним в полетата под Protocol:
За да се помни паролата ви постоянно, може да сложите отметка пред настройката Remember password. Допълнително може да получавате известия за нови писма в електронната си поща към съответната услуга. За целта сложете отметка пред настройката New mail notifications. Ако това са всичките настройки, които желаете, просто натиснете бутон Запазване за да започнете да използвате избраната услуга. Ако ли пък се нуждаете от допълнителни настройки, все още не затваряйте този прозорец, а погледнете в най-горната му част, където има подпрозорец с името Допълнителни:
Показаните тук настройки не са непременно задължителни, но понякога може да се наложи да ги използвате, за да работи Pidgin правилно. Пример за такава настройка е Кодова таблица, която трябва да има стойност CP1251, за да се показват правилно съобщенията на кирилица. След като прегледате тези настройки и ги промените при необходимост, затворете прозореца. С това настройката на избраната от вас услуга приключва и свързването към нея става веднага. Ако желаете да използвате и други услуги, необходимо е отново да минете през горните стъпки за всяка една тях. Когато приключите, те ще се показват в прозореца с настройки на услугите:
Поставената отметка пред всяка услуга указва на Pidgin да се свърже към нея. Допълнително от това, ако има проблем със свързването иконата на проблемната услуга ще е в нюанси на сивото. След като видите, че всичките ви услуги са на линия, може да затворите този прозорец и да насочите вниманието си към основния прозорец на Pidgin:
В най-горната му част се намират четирите основни менюта, чрез които контролирате и използвате Pidgin:
Менютата са разделили функциите на Pidgin, според предназначението им. Така например, може да използвате менюто Познати, за да си включите настройката в списъка с приятели да се показват и тези, които в момента са извън линия. От менюто Акаунти пък, може повторно да си пуснете инструмента за добавяне на нови услуги и т.н.
Преобладаваща част на Pidgin e заета от списъка с приятели:
Тук ще се показват всичките ви познати, независимо от коя услуга за моментални съобщения са. Ако сте пуснали настройката да бъдете уведомявани при получаване на нови писма в електронната поща, жълта лента над списъка с приятели ще ви показва колко нови съобщения имате. Може да цъкнете върху нея, за да се отвори адреса в уеб четеца.
В най-долната част на прозореца се намира падащо меню, от което може да изберете текущия си статус:
Ако желаете да изберете мини изображение (avatar), което да ви представя пред приятелите ви и да е глобално за всички услуги, цъкнете върху иконата вдясно от статуса. Ще се отвори диалогов прозорец, от който ще можете да си изберете изображение. Имайте предвид обаче следните ограничения за неговите размери и големина на файла за част от услугите:

Услуга | Размери (в пиксели) | Формат | Големина на файла
AIM | 48x48 to 50x50 | gif, jpg, bmp, ico | 7.0KB
ICQ | 48x48 to 50x50 | gif, jpg, bmp, ico | 7.0KB
Yahoo! | 96x96 | png, gif, jpg |
XMPP (вкл. Google Talk) | 32x32 to 96x96 | png, gif, jpeg | 8.0KB
MSN | up to 96x96 | png |

В случай че искате по-пълен контрол върху Pidgin, използвайте менюто Инструменти - Настройки:
Всички настройки са обособени в отделни подпрозорци според предназначението си.
Pidgin предлага и възможността да се разширява функционалността му благодарение на добавки, подобно на Firefox. Можете да ги пуснете от меню Инструменти - Приставки:
За да активирате която и да е приставка, трябва да сложите отметка пред името и. В долната част на прозореца, можете да прегледате и настройките и.
Ако затворите основния прозорец на Pidgin, програмата ще продължи да работи като се скрие в системната област за известяване:
С цъкане на ляв бутон върху иконата отново ще отворите основния прозорец. С десен бутон ще си осигурите достъп до контекстно меню с някой от основните действия.
Това бяха накратко представени възможностите на Pidgin. За да разкриете пълните му възможности, разгледайте внимателно всичките му настройки и не се страхувайте да експериментирате!

Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.