LiveUSB Инсталиране

Едва ли някой може да оспори колко полезна се оказа идеята за т. нар. жив диск с операционна система. Поставяте диска в CD/DVD устройството, рестартирате компютъра, зареждате от диска и до няколко минути имате операционна система готова за работа. При това без да има никаква връзка с инсталираната на компютъра. Този начин е идеален за образователни цели, за запознаване с новостите в дадена операционна система или пък просто в качеството си на резервен диск с помощни програми.

Въпреки това, в реалния живот се случва какво ли не - надраскан диск, замърсено CD устройство или дори липса на такова. А в случая с диска на УСУ има още едно потенциално неудобство - той изисква DVD носител, а далеч не всички компютри, на които бихте искали да го демонстрирате имат DVD устройство.

УСУ ви предлага приложение, което може да ви помогне в такива случаи. Може да го стартирате от Програми - Системни инструменти - LiveUSB инсталиране. Ще видите прозорец, подобен на този:

С помощта на тази програма ще можете да създадете живо копие на УСУ и на много други Линукс дистрибуции (и 1-2 дрги операционни системи), което да запишете на преносима USB Flash памет. По този начин ще отпадне необходимостта компютърът има DVD устройство, а като приятен страничен ефект ще получите и физически по-малък носител на данни. В същото време по отношение на функционалността, няма да загубите абсолютно нищо.
Работата с програмата се свежда до 3 лесни стъпки - избор на източник за инсталиране, избор на дистрибуция и версия на операционната система и избор на USB Flash устройство, на което да се запишат данните. По-долу ще бъдат разгледани по-подробно отделните стъпки.

- Избор на източник

- Инсталиране от CD/DVD

Ако разполагате с дистрибуцията върху CD или DVD носител, може да изберете първата опция CD/DVD Диск в Инсталиране от и от падащия списък до нея да изберете конкретното устройство. В случай че имате само едно CD/DVD-устройство, изборът ще си е само един.

- Инсталиране от ISO файл

Ако вече разполагате с ISO файл на избраната от вас операционна система (в примера – УСУ), цъкнете на опцията ISO изображение и от бутончето до него отворете диалогов прозорец, чрез който ще изберете ISO файла.

- Изтегляне от Интернет и инсталиране

Ако все още не сте свалили ISO файла, може да изберете опцията Интернет. Вдясно от нея се показва размера на ISO файла който трябва да бъде изтеглен (числото се актуализира чак на следващата стъпка, в която избирате дистрибуцията и нейната версия). ISO файла се запазва автоматично в папката /tmp.

- Изтегляне от IMG файл

Опцията IMG файл се използва ако разполагате с IMG изображение, предназначено за директно записване върху флашката. Пример за това е Ubuntu Netbook Remix. Внимавайте обаче, тъй като при инсталиране от IMG файл, се губи ВСИЧКО записано досега на флашката!

- Избор на операционна система и версия

След като сте избрали по какъв начин ще се извърши инсталирането, трябва да уточните за коя операционна система става въпрос. Това става в Избор на Линукс дистрибуция, в падащия списък вдясно от Дистрибуция. След това от падащия списък вдясно от Версия избирате версията на дистрибуцията – в случая това е версия 4.0, предназначена за 32-битови процесори (това значи i386). Можете да цъкнете на Още информация, за да се покаже малка снимка, придружена от съвсем кратко описание на избраната операционна система:

- Избор на целево преносимо устройство

От падащия списък в Инсталиране върху изберете преносимото USB Flash устройство, върху което ще се извърши инсталирането.
Накрая, след като се уверите, че сте избрали правилните опции, цъкнете бутона Добре, и инсталацията ще започне. Най-бързо е инсталирането от ISO файл, а най-бавно – от Интернет (изтеглянето на файла отнема време). Обикновено инсталация на УСУ от ISO файл отнема до десетина минути, в зависимост от скоростта на запис на USB Flash устройството.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.