Речник за преводачи на софтуер и литература за компютри

Кратък английско-български терминологичен речник

в помощ на преводачите на потребителски интерфейс, документация и книги за софтуер

Последно обновяване: 17.02.2008 г., 18:47 ч.

Актуална версия на речника можете да изтеглите от този адрес: http://m-balabanov.hit.bg.

© Михаил Балабанов, 2004–2008

Предоставя се разрешение за копиране, разпространение и/или модификация на този документ съгласно условията на Лиценза за свободна документация на GNU, Версия 1.2 или всяка следваща версия, издадена от Фондация „Свободен софтуер“; без Непроменливи раздели, Текстове на предната корица и Текстове на задната корица. Официалният (правно обвързващ) текст на лиценза на английски език е достъпен на адрес http://www.gnu.org/copyleft/fdl.html. Информативен превод на български (без правна сила) можете да намерите на адрес http://bg.wikipedia.org/wiki/GFDL-BG.

## Предговор

Настоящият речник е предназначен да се ползва като допълнение към пълен английско-български речник и съдържа термини от областите програмиране, операционни системи, графичен потребителски интерфейс, електронна издателска дейност, компютърна графика, обработка на изображения и звук, изкуствен интелект, компютърна лингвистика и компютърни игри, както и от някои „некомпютърни“ области, свързани с тях.

Някои словосъчетания са включени като самостоятелни речникови единици, за да се улесни търсенето им.

## Използвани съкращения

abbr abbreviation (съкращение)

adj adjective (прилагателно)

adv adverb (наречие)

attr attributive use (атрибутивно)

n noun (съществително)

v verb (глагол)

Win Windows

ав. авиация

ам. специфична американска употреба

БД бази от данни

геом. геометрия

ГПИ графичен потребителски интерфейс

граф. компютърна графика

ез. езикознание

ЕП език за програмиране

ЕПВР ЕП от високо равнище

зв. обработка на звук

изк. изкуство

ИИ изкуствен интелект

ИРС интегрирани развойни среди

крипт. криптография

мат. математика

мр. компютърни мрежи

муз. музика

ООП обектно ориентирано програмиране

ОС операционни системи

печ. печатарски термин

стат. статистика и вероятности

фот. фотография

## Речник

# 0 - 9

2d n двуизмерна графика; attr двуизмерен.

3d n триизмерна графика; attr триизмерен; ~ effect 1. триизмерен ефект, визуален ефект, реализиран чрез триизмерна векторна графика, например в игра; 2. обемен/релефен ефект, придаване на релеф или обем на плоска фигура в графичен редактор; ~ game триизмерна игра, игра с триизмерна графика; ~ engine ядро за триизмерна графика (в игра и пр.).

# A

abnormal termination аварийно завършване (на програма, операция).

abort v прекратявам, прекъсвам (преждевременно).

absolute adj абсолютен; ~ address абсолютен адрес; ~ coordinates абсолютни координати.

accent n ез. ударение; acute ~ остро ударение (´); double acute ~ двойно остро ударение (˝); grave ~ тежко ударение, гравис (`).

access n достъп; ~ control контрол / управление на достъпа; ~ control list Win списък за контрол на достъпа; ~ denied достъпът е отказан; ~ mode режим на достъп; ~ time време на достъп; v осъществявам достъп до.

accessibility n достъпност.

accessible adj достъпен.

account n 1. регистрация / профил (на потребител); (в превода на Microsoft Windows: акаунт); 2. счет. сметка.

action n действие.

activate v активирам, задействам, включвам.

active adj активен, включен, действащ.

acute accent n ез. остро ударение (´) .

address n адрес; v адресирам.

advanced adj 1. напреднал (за потребител); 2. разширен, допълнителен (за възможност на програма, режим, настройка и т.н.).

affine adj мат. афинен; ~ transformation афинна трансформация.

affix n ез. афикс, приставка (префикс, суфикс или инфикс).

agenda n дневен ред.

agent n ИИ, мр. агент.

algorithm n алгоритъм.

alias n псевдоним.

aliasing n 1. граф. стълбичен ефект, назъбване на контрастните очертания в растерно изображение; anti-~ заглаждане, премахване на стълбичния ефект; 2. при обработка на звук: поява на фантомна честота, която не присъства в оригиналния сигнал, а представлява артефакт от неправилното дискретизиране на някоя честота, по-висока от половината от честотата на дискретизация.

align v подравнявам, изравнявам (текст, графика); ~ data подравнявам данни в паметта (така че да започват на адрес, кратен на някакво число).

allocate v заделям, разпределям (ресурс, например памет).

alpha n 1. алфа, първата буква от гръцката азбука; 2. граф. коефициент на прозрачност на изображение; ~ blending граф. алфа-смесване, смесване на два цвята на базата на коефициент на прозрачност; ~ channel граф. алфа-канал, компонент, описващ прозрачността на изображение; ~ test граф. алфа-тест, проверка дали чертаният пиксел трябва да бъде отразен в z-буфера в зависимост от стойността за прозрачност.

alphanumeric adj буквено-цифров, състоящ се от букви и цифри.

alt-click v щраквам (с мишката) със задържан клавиш Alt.

ambient adj фонов (за звук); разсеян (за светлина); ~ lighting граф. осветяване с разсеяна светлина.

ambiguity n нееднозначност, неопределеност, двусмисленост; resolve an ~ отстранявам нееднозначност.

ambiguous adj нееднозначен, двусмислен.

ampersand n амперсанд (&).

angle n 1. ъгъл; наклон; right ~ прав ъгъл; acute ~ остър ъгъл; mitre ~ ъгъл 45°; obtuse ~ тъп ъгъл; adjacent (continuous) ~s прилежащи ъгли; solid ~ пространствен ъгъл; rotation ~ ъгъл на завъртане / ротация; 2. печ. наклон (на знаците в шрифт).

annotation n обяснителна бележка, коментар, анотация.

antialiasing виж aliasing.

apartment n Win отделение, група от нишки; ~ threading model модел за работа с нишки по отделения.

aperture n 1. фот., кино диафрагма, бленда (на фотоапарат); отвор на диафрагма; lens ~ бленда на обектива; 2. чувствителна област около точка, щракването в която предизвиква избиране на точката (в графичен редактор, CAD система и пр.).

CAD abbr (computer-aided design) дизайн / проектиране с помощта на компютър.

apostrophe n ез. апостроф (’).

applet n аплет, микроприложение, малка програма за точно определена задача.

application n 1. приложна програма, приложение; 2. приложение, употреба; 3. attr приложен; ~ software приложен софтуер.

apply v 1. прилагам (to върху); ~ formatting to text прилагам формат върху текст; 2. отнасям се, приложим съм (to за); the security policy does not ~ to these applets политиката за сигурност не се отнася за тези аплети.

apposition n ез. апозиция, приложение.

arc n геом. дъга; elliptic ~ елиптична дъга.

arccosine n аркускосинус.

archive n 1. архив, дълготрайно хранилище за данни, обикновено компресирани, при което времето за достъп не е от голямо значение; 2. архив, архивен файл (който представлява архив); 3. архивиран файл (който се намира в архив); 4. attr архивен; v архивирам.

archiver n архиватор, архивираща програма.

arcsine n аркуссинус.

array n масив; ~ formula формула за масиви (в електронна таблица).

arrow n стрелка; ~ key клавиш със стрелка.

arrowhead n край на линия, стрелка или друга дребна фигура в края на линия в графичен редактор.

ascender n печ. асцендер, горна височина, опашка на буква, стърчаща над x-височината.

ascending adj нарастващ, възходящ; ~ order нарастващ ред.

assemble v 1. асемблирам; 2. сглобявам.

assembler n асемблер.

assembly n 1. .NET асемблиран блок; 2. асемблерен език.

assert n удостоверявам (истинността на условие за коректност при изпълнение на програма).

assertion удостоверяване; ~ failure неуспешно удостоверяване.

assign v присвоявам, приписвам (стойност на променлива или настройка, стил на текст и пр.).

assignment n присвояване.

associate v Win свързвам (файлово разширение с програма).

association n Win свързване (на файлово разширение с програма).

asterisk n печ. звездичка (*); v отбелязвам със звездичка.

attach v прикрепвам (се); прилагам, прикрепвам (документи към писмо).

attachment n приложение към електронна поща, прикрепен файл.

attack n зв. атака, изкачване на фронта на импулс; време за атака, стръмност (на фронта на импулс).

attenuation n отслабване, затихване (на звук, светлина, трептения и т.н.); ~ factor коефициент на отслабване; constant / linear / quadratic light ~ граф. константно / линейно/ квадратично отслабване на светлината спрямо разстоянието до източника.

attribute n 1. атрибут; характерно качество, свойство; 2. ез. определение.

authenticate v удостоверявам самоличност / истинност / автентичност / авторство; ~ a user удостоверявам самоличността на потребител; ~ a server удостоверявам идентичността на сървър.

authentication n удостоверяване на самоличност / истинност / автентичност / авторство, автентификация; ~ code удостоверителен код; ~ key удостоверителен ключ.

authorize v упълномощавам.

availability n наличие, наличност.

available adj наличен.

average n средна стойност; v усреднявам, намирам средна стойност.

axis n ос (на координатна система, ротация и пр.); the X ~ оста x; ~-aligned подравнен спрямо осите на координатната система.

# B

backbone n мр. опорна мрежа; multicasting ~ опорна мрежа за множествено разпръскване.

back door n черен вход, отворен от троянски кон или вирус канал, който позволява на автора му да извършва отдалечено операции в заразената машина.

back end n заден слой (на приложение).

background 1. n фон на картина; заден план; 2. attr ОС фонов, с нисък приоритет; ~ task фонов процес / задача.

backslash n обратна наклонена черта (\).

backtracking n търсене с връщане назад, рекурсивно търсене.

backup n 1. = backup copy; 2. резерва, запас; резервна мощност / устройство; 3. attr резервен, запàсен, дублиращ; 4. подкрепление; v създавам резервно копие на.

backup copy n резервно копие на данни.

bandwidth n мр. ширина (на комуникационен канал), пропускателна способност.

bar n 1. лента; menu ~ лента с менюта; title ~ заглавна лента (на прозорец); tool~ лента с инструменти; progress ~ лентов индикатор; property ~ лента на свойствата; scroll ~ лента за позициониране / превъртане, плъзгач; status ~ лента на състоянието; task ~ Win лента на процесите; 2. space ~ клавиш за интервал.

baseline n печ. шрифтова линия, въображаема хоризонтална линия, върху която лежат основите на буквите без висящи части като „п“ и „к“.

batch n пакет; attr пакетен; ~ processing пакетна обработка.

benchmark n еталонен тест.

Bezier curve = Bézier curve.

Bézier curve n граф. крива на Безие.

binary n компилирана програма или библиотека; stable ~ стабилна компилирана версия на програма; adj двоичен.

binding n ООП обвързване на извиквания с адреси на методи; early ~ ранно обвързване; late ~ късно обвързване.

binormal n геом. бинормала.

bit n бит (най-малката единица за количество информация); check ~ контролен разряд; ~ depth разредност, брой битове; ~ rate n скорост на прехвърляне (на данни) в бит/сек.

bitangent n геом. битангента.

bitmap n 1. битова карта, масив от битове; граф. растерно / пикселно изображение (представено чрез битова карта); 2. attr представен чрез масив от битове; граф. растерен, пикселен (за шрифт или изображение).

black-and-white adj черно-бял, монохроматичен.

blend v смесвам (цветове, движения при анимация и др.); alpha-~ing граф. алфа-смесване, смесване на цветове чрез задаване на алфа-канал или коефициент на прозрачност.

block n блок; ~ diagram блок-схема; attr блоков; ~ device блоково устройство; v 1. блокирам (процес, задача, операция); 2. блокувам, разпределям в блокове данни върху магнитна лента.

blur v граф. замъглявам, размивам, разфокусирам (изображение).

body type n печ. шрифт на основния текст.

bold adj печ. получерен (за шрифт); удебелен (за линия).

bold-face n печ. получерен шрифт.

bold-faced adj печ. получерен (за шрифт) (също и boldfaced).

bookmark n 1. БД маркер; 2. показалец, запаметен адрес на уебстраница или друг ресурс в браузър, на позиция от документ в текстов редактор и пр.

boot v стартирам операционна система; ~ loader програма за начално зареждане; ~ sector сектор за начално зареждане.

border n 1. рамка, кант; 2. край, ръб (на страница, геометрична фигура и пр.).

box n 1. ГПИ поле, клетка (за въвеждане на данни); check ~ поле за отметка; combo ~ комбинирано поле, поле с падащ списък; edit ~ текстово поле; list ~ списъчно поле; scroll ~ плъзгач; text ~ текстово поле; 2. ГПИ прозорец; dialog ~ диалогов прозорец.

brace n печ. фигурна скоба ({ }).

bracket n печ. (кръгла) скоба (( )); square ~ квадратна скоба ([ ]).

breadth first search n търсене в ширина.

break n прекъсване; line ~ знак за край на ред; column ~ знак за нова колона; page ~ знак за нова страница; разделител на страници, разделителна линия между страниците (в електронна таблица); v прекъсвам; пренасям (ред в текст).

breakpoint n точка на прекъсване, контролна точка.

breve n печ. брева, диакритичен знак за краткост на гласна (˘) (напр. в „й“, „ў“)

bridge n мост, преходник.

brightness n яркост.

browse v разглеждам, преглеждам (уебстраници, изображения и пр.); прелиствам (дълъг документ в текстов редактор); ~ the Web сърфирам, разглеждам страници в Уеб.

browser n мр. (мрежов) навигатор, браузър.

bug n грешка, дефект (в програма).

build n компилирана програма; debug ~ програма, компилирана с цел тестване и отстраняване на грешки; release ~ програма, компилирана за ползване от крайни потребители; v компилирам, изграждам изпълним файл от.

bullet n печ. водещ знак пред рубрика от списък, най-често голяма точка (•); ~ed list списък с водещи знаци пред рубриките.

bump map n граф. карта на неравностите.

bump mapping n граф. използване на карта на неравностите за получаване на илюзия за грапава повърхност.

bus n шина.

button n бутон; mouse ~ бутон на мишката; radio ~ ГПИ бутон за избор, превключвател; speed ~ ГПИ бутон за бърз достъп.

# C

cache n кеш памет; v кеширам.

call n 1. извикване на / обръщение към подпрограма; ~ stack стек на извикванията; v извиквам / обръщам се към подпрограма; 2. повикване (по телефона), позвъняване.

cap size n печ. височина на главните букви.

capital letter n печ. главна буква.

caps n печ. главни букви; in all-~ само с главни букви.

caption n 1. заглавие, рубрика; 2. надпис, легенда (на таблица, илюстрация и пр.); 3. субтитър, филмов надпис.

capture v 1. прехващам (съобщения, данни); 2. снимам (екран, прозорец).

caron n печ. обърнат циркумфлекс (ˇ) (напр. в „č“, „š“).

Cartesian adj мат. декартов; ~ product декартово произведение.

cascade n каскада; v ГПИ подреждам в каскада (за прозорци).

case n 1. случай; test ~ тестова ситуация; 2. регистър (на букви); lower ~ долен регистър, малки букви; upper ~ горен регистър, главни букви; ~ (un)sensitive (не)чувствителен към регистъра; the password is ~-sensitive регистърът на буквите в паролата има значение.

cedilla n печ. седил (¸) (напр. в „ç“)

cell n клетка (от таблица, памет и т.н.).

center n център; v центрирам; ~ed центриран.

certificate n удостоверение, сертификат; private ~ частен сертификат; ~ authority упълномощен удостоверител; ~ issuer издател на сертификати.

changelog n дневник на промените.

channel n граф., зв. канал; alpha ~ граф. алфа-канал, компонент на изображение, задаващ прозрачността; left/right ~ зв. ляв/десен канал (на стерео звук).

character n 1. (писмен) знак (буква, цифра или препинателен знак); йероглиф; 2. attr знаков; ~ constant знакова константа; ~ string знаков низ; ~ set знаков набор; 3. герой, персонаж, действащо лице (в книга, филм, игра и пр.); ~ animation граф. анимация на персонаж от игра или компютърно генериран филм.

charset n съкр. от character set.

chart n диаграма; bar ~ лентова диаграма; column ~ стълбова диаграма; line ~ линейна диаграма; pie ~ кръгова диаграма; radar ~ радиална диаграма; scatter ~ точкова диаграма; stock ~ борсова диаграма; v отразявам данни в диаграма, съставям диаграма.

check ГПИ n отметка; v отмятам.

checkbox n ГПИ поле за отметка.

child n наследник (в ориентиран граф или йерархична структура); attr дъщерен; ~ node възел – наследник, дъщерен възел; ~ process дъщерен процес.

chipset n схемен набор.

chooser n селектор.

cicero n печ. цицер (1. шрифт с кегел 12; 2. типографска мерна единица, равна на 12 френски пункта).

cipher n шифър; v шифровам.

circumflex n ез. циркумфлекс (ˆ) (напр. в „â“, „ŝ“).

class n 1. ООП клас; 2. character ~ клас, специализация на персонаж в компютърна ролева игра (воин, крадец, магьосник и пр.).

clear v изчиствам (поле в потребителския интерфейс); нулирам (бит, флаг); премахвам (атрибут).

click n щракване (натискане и отпускане на бутон на мишката); double ~ двукратно / двойно щракване; right ~ щракване с десния бутон; v щраквам (с мишката) (on, at върху).

client n мр. клиентско приложение, клиент.

clip art n готови изображения, доставяни заедно с графичен или текстов редактор.

clip n клип, звуков или видео откъс; v граф. изрязвам (невидимата част на обект); ~ping rectangle изрязващ правоъгълник; ~ping space координатна система за изрязване.

clipboard n клипборд.

clipping n зв. кадриране, изрязване на част от сигнала при дискретизация поради наличие на стойности извън обхвата на дискретизация.

code n 1. код, номер, означение; character ~ знаков код, код на знак; 2. код, шифър, азбука, правило за кодиране; ANSI ~ код ANSI; 3. код, текст на програма; source ~ изходен код; HTML ~ код на HTML; v 1. кодирам; шифровам; 2. програмирам, пиша програмен код.

codec n кодек (от кодер-декодер), драйвер за работа с компресиран звуков или видео сигнал.

collapse v ГПИ свивам (клон от дървовидна структура).

colon n двоеточие (:).

color n 1. цвят; high ~ представяне на цветовете с 16 бита на пиксел (също и hi-~); true ~ представяне на цветовете с 24 бита на пиксел; true-~ image пълноцветно изображение; 2. attr цветен, съдържащ цвят или цветове; 3. attr цветови, отнасящ се до цветове; ~ depth дълбочина/разредност на цвета, цветова разделителна способност; v оцветявам.

color separation n печ. цветоотделка.

colorize v оцветявам; откроявам чрез цветове.

column n колона.

comma n запетая (,).

command n команда; attr команден; ~ interpreter команден интерпретатор; ~ line команден ред.

compile v компилирам, преобразувам програмен текст в изпълним код.

compiler n компилатор.

compound adj сложен, съставен от няколко части; ~ document n съставен документ.

compress v компресирам.

compression n компресия.

compressor n зв. компресор, ефект, изравняващ пиковете на сигнала; dynamic range ~ компресор на динамичния обхват.

concave adj геом. вдлъбнат.

condensed adj печ. тесен (за шрифт); extra ~ свръхтесен.

condition n условие.

confidential adj поверителен.

configuration n 1. конфигурация, съвкупност от хардуерните компоненти на компютър; 2. настройка, конфигурация на програма.

configure n конфигурирам; настройвам.

conjunction n 1. съединение, връзка; свързване; лог. конюнкция; 2. ез. съюз.

connect v свързвам (се).

connection n мр. връзка; accept ~ приемам връзка; listen for ~ on port/socket чакам връзка през порт/сокет.

connector n 1. съединителна линия (в графичен редактор); 2. куплунг.

console n конзола; attr конзолен.

constructor n ООП конструктор.

contact n 1. допир, контакт; 2. информация за свръзка/контакт, запис с данни за кореспондент, абонат и подобни в програма за комуникация.

contact sheet n лист с миниатюри (на изображения) (в миналото подобни листи са били изготвяни чрез пряк допир на отрязък от фотографска лента върху лист фотохартия; българският фотографски термин за това е „контактно копие“).

content handler n манипулатор на съдържание.

contrast n контраст.

control n 1. управление (в програма); return the ~ връщам управлението; 2. ГПИ елемент за управление (бутон, текстово поле, списъчно поле и т.н.) (в превода на Microsoft Windows: контрола); 3. attr контролен; управляващ; ~ panel контролен панел; ~ character управляващ знак; v 1. управлявам; 2. контролирам, регулирам.

convert v конвертирам, преобразувам (формат, мерни единици).

converter n конвертор, преобразувател, конвертираща програма.

convex adj геом. изпъкнал.

cookie n мр. бисквитка, малък файл с данни, свързани с потребителя, записан в локалната машина от код в уебстраница.

copy n 1. копие; 2. (основен) текст (на статия, реклама, уебсайт и пр.); v копирам; ~ and paste копиране и поставяне (през клипборда).

core n ядро.

cosine n мат. косинус; hyperbolic ~ хиперболичен косинус.

cotangent n мат. котангенс; hyperbolic ~ хиперболичен котангенс; inverse ~ аркускотангенс.

crash n срив (на софтуер); v блокирам, сривам се.

crop v подрязвам (краищата на изображение).

cross product мат. векторно произведение.

current n (електричен) ток; adj текущ.

cursor n 1. БД курсор, виртуален указател към текущия запис от таблица; 2. ГПИ курсор, показалец; mouse ~ курсор / показалец на мишката.

curve n крива; spline ~ сплайнова крива.

custom adj по избор, зададен от потребителя; ~ font шрифт по избор.

customize v персонализирам, настройвам според предпочитанията си.

cut v изрязвам, премествам в клипборда; ~ and paste изрязване и поставяне (през клипборда).

cutoff value n зв. честота на срязване, прагова честота на филтър за обработка на звук.

cycle n цикъл; v изпълнявам цикъл (за програма).

cyclic adj цикличен; ~ redundancy code (CRC) циклична контролна сума.

# D

daemon n ОС демон.

damage n 1. повреда; 2. щета, числен израз на резултата от единична атака на бойна единица в компютърна игра; ~ report отчет за повредите; v повреждам.

dash n тире.

dashed line n прекъсната линия.

data storage n БД хранилище за данни.

database n БД база от данни; relational ~ релационна база от данни.

DBMS abbr (database management system) БД система за управление на бази от данни, СУБД.

DCT (discrete cosine transform) мат. дискретно косинусово преобразувание.

deadlock n взаимно блокиране.

debug v откривам и отстранявам грешки (от програма);

debug version версия на програма, която съдържа допълнителна информация, улесняваща откриването и отстраняването на грешки.

debugger n програма, улесняваща откриването и премахването на грешки в други програми (в превода на Microsoft Windows: дебъгер).

debugging n откриване и премахване на грешки.

decay n зв. спад (между атаката и платото на импулс).

declare v обявявам, декларирам (променлива, метод и пр).

decode v разкодирам, декодирам.

decompress v разкомпресирам.

decrypt v разшифровам.

deemphasis n зв. деемфаза.

default n подразбирана стойност / настройка; adj подразбиран, по подразбиране.

define v дефинирам.

depth n 1. дълбочина; bit ~ разредност, брой битове; ~ first search търсене в дълбочина; color ~ граф. дълбочина / разредност на цветовете.

descender n печ. десцендер, долна височина, опашка на буква, висяща под шрифтовата линия.

descending adj намаляващ, низходящ; ~ order намаляващ ред.

descriptor n описател, дескриптор.

deselect v ГПИ 1. изчиствам (поле за отметка); 2. размаркирам, премахвам избора от.

design 1. n проект, план, чертеж; ~ document проектен документ; 2. n дизайн, художествено оформление; 3. n шарка, десен, образец; v проектирам, планирам, замислям.

designer n 1. проектант, конструктор (на софтуер, машини и пр.); 2. художник, дизайнер, специалист по графично/визуално оформление.

desktop n 1. ОС, ГПИ работен плот; 2. настолен компютър; 3. attr настолен.

desktop publisher n настолна издателска система.

desktop publishing n настолна издателска дейност.

despeckle v граф. изчиствам случаен шум от изображение.

destination n предназначение; местоназначение; направление.

destructor n ООП деструктор.

developer n разработчик.

development n разработване; ~ kit комплект от развойни средства, развоен комплект.

deviation n стат. отклонение; standard ~ стат. стандартно отклонение.

device n устройство; ~-independent хардуерно/апаратно независим.

diaeresis n ез. трема (¨) (напр. в „ë“, „ü“).

dial n шайба; кръг; color ~ цветови кръг; v набирам (по телефона).

dial-up connection n комутируема връзка.

dialog n 1. = dialog box; 2. attr диалогов.

dialog box n ГПИ диалогов прозорец.

diamond n ромб.

diffuse adj дифузен; ~ lighting граф. дифузно осветление.

digitizer n дигитайзер, таблет.

dimmed adj ГПИ затъмнен; забранен, недостъпен (поле, бутон и т.н.)

directory n ОС директория; home ~ начална директория (на потребител).

dirty adj замърсен, променен, недействителен (за флаг, съдържание на кешпамет или други данни).

disable v забранявам; изключвам; ~d недостъпен, забранен; изключен (поле, бутон, команда, режим и т.н.).

disassemble v дизасемблирам.

disconnect v прекъсвам връзка; ~ from прекъсвам връзката с.

disk n диск; hard ~ твърд диск; floppy ~ дискета.

dispatch v насочвам, диспечеризирам (заявка и пр.); ~ method метод за диспечеризация; ~ service услуга за диспечеризация.

display n 1. монитор; екран; дисплей; 2. изображение (върху екран); v 1. изобразявам, изписвам, показвам, визуализирам; 2. печ. отделям с едър или различен шрифт.

display type n печ. заглавен шрифт, отделящ шрифт.

distribute v 1. разпределям (данни или изчисления между няколко компютъра / процесора); ~d computing разпределена изчислителна дейност; ~d database разпределена база от данни; 2. разпространявам (софтуер, информация, стоки и пр.).

distributor n разпространител (на софтуер и пр.).

dithering v граф. дифузия, размесване на пикселите (метод, използван при редукция на цветовете в изображение).

ditto mark n права кавичка ("), знак „също“.

DLL виж dynamic link library.

donut n 1. геом. кръгов венец (фигура, ограничена от два концентрични кръга); 2. геом. тор (геометрично тяло с пръстеновидна форма).

dot n точка (.); attr точков; v пунктирам (линия).

dot product n мат. скаларно произведение.

dot-matrix adj матричен (за принтер).

dotted line n пунктирана линия, пунктир.

double-click v щраквам двукратно (с мишката).

download v мр. изтеглям, свалям (файл по мрежата).

DPI (dots per inch) точки на инч (мерна единица за разделителна способност).

draft n чернова.

drag v плъзгам (с мишката).

drag and drop n плъзгане и пускане (с мишката).

drive n (запомнящо) устройство; CD-ROM ~ компактдисково устройство; hard disk ~ запомнящо устройство с твърд диск.

driver n драйвер, управляваща програма за виртуално или физическо устройство.

drop cap n печ. бита / висяща буква, едра декоративна буква в началото на абзац, която се простира по височина в първите няколко реда от абзаца.

drop down adj падащ; ~ list падащ списък; ~ menu падащо меню.

dry adj зв. върху който не е приложен филтър или ефект (за сигнал).

dynamic link library n ОС библиотека за динамично свързване.

dynamic linking n динамично свързване.

dynamic range n динамичен обхват, съотношение между минималната и максималната стойност на сигнала при обработка на цифров звук или изображение.

# E

e-mail n 1. електронна поща, е-поща; 2. електронно писмо; ~ address адрес за е-поща; v изпращам (съобщение) по е-поща.

edge n 1. ребро (в граф); 2. ръб (в геометрично тяло); 3. граница, край (на страница, област от екрана и пр.).

edit v редактирам.

editor n редактор, програма за редактиране на текст, графика, музика и т.н.

ellipsis n печ. многоточие (…).

em n 1. печ. цицер (шрифт); 2. печ. „ем“, единица мярка за набор, равна на ширината на главната буква М при дадения кегел.

em dash n печ. ем-тире, дълго тире (—) (с дължина колкото кегела).

em space n печ. дълъг интервал (с ширина колкото кегела).

embed v вграждам; ~ded adj вграден.

emphasis n зв. преемфаза, предварително усилване на някои честоти от сигнала за минимизиране на относителното ниво на внасяния шум.

emulator n емулатор.

en n печ. „ен“, типографска мерна единица, равна на половин „ем“.

en dash n печ. ен-тире, средно тире (–) (с дължина половината от кегела).

en space n печ. кратък (къс) интервал (с ширина половината от кегела).

enable v включвам, разрешавам (режим, настройка и т.н.).

enabled adj 1. достъпен, разрешен (за поле, бутон, команда от меню и т.н.); 2. включен, активен, действащ (за режим, настройка и т.н.).

encapsulate v ООП капсуловам.

encode v кодирам.

encoding n кодировка, кодиране (на знаци).

encrypt v шифровам.

endmark n печ. знак за край (на текст), специален знак, с който се обозначава краят на статия в списание или вестник, например квадратче (□ или ■).

engine n машина (в смисъл на софтуерна подсистема); search ~ машина за търсене; speech ~ машина за говор; graphical ~ графична машина (на компютърна игра и пр.).

engraved adj вдълбан (за текст).

enumeration n изброяване; изброен тип (данни).

envelope n 1. (пощенски) плик; 2. зв. обвиваща крива.

environment n обкръжение, среда; development ~ среда за разработка; runtime ~ среда за изпълнение; ~ variable променлива от обкръжението.

equalizer n зв. изравнител, еквалайзер.

escape v екранирам (знак) (вмъквам в низ знак, който отменя специалното значение на следващия знак); escaping character екраниращ знак.

event n ООП събитие; send an ~ изпращам събитие; ~ handler функция/метод за обработка на събития, обработчик на събития.

exception n изключение; ~ handling обработка на изключения; catch an ~ прехващам изключение; throw/raise an ~ предизвиквам изключение.

exclusive adj изключителен (за права и пр.); ~ or лог. изключващо „или“.

executable n изпълним файл; adj изпълним.

execute v изпълнявам.

expand v 1. ГПИ разгъвам (клон от дървовидна структура); 2. мат. отварям, разкривам (скоби); замествам (променливи във формула със съответстващите им изрази).

expanded adj 1. разширен; 2. ГПИ разгънат (за клон от дървовидна структура).

expire v изтичам (за срок), губя валидност; ~d с изтекъл срок, остарял.

export n експортиране; v експортирам, записвам данни във файлов формат на друга програма.

extended adj печ. широк (за шрифт).

extension n разширение.

extra wide adj печ. свръхширок (за шрифт).

extract v извличам.

extrude v граф. екструдирам, получавам триизмерно тяло от плоска крива.

# F

face n 1. граф. стена (на триизмерно тяло); front/back ~ предна/задна стена; 2. виж style.

factor n мат. множител, коефициент.

fall back adj резервен, вторичен; a ~ option резервна настройка, по-проста настройка, използвана в случай, че избраната от потребителя по-усъвършенствана настройка е неприложима, например поради ограничения на хардуера или операционната система.

false adj неверен, лъжлив (за твърдение); неизпълнен (за условие); n логическата стойност „лъжа“.

family n печ. гарнитура, съвкупност от едно или няколко шрифтови начертания с общи стилови особености, например Helvetica, Times и пр. (също и type ~).

fast forward n превъртане напред (на лента, звукозапис, видеоклип и т.н.).

fatal error n критична грешка.

feature n 1. възможност (на програма); 2. част, модул, подсистема (от програма); 3. характеристика, особеност.

feed n захранване, подхранване, подаване, снабдяване; line ~ преминаване на нов ред (от старите телетипни терминали, при които това означава подаване на хартията с една стъпка напред); paper ~ подаване на хартията (в печатащо устройство); RSS ~ RSS емисия, RSS източник; v захранвам, подхранвам, подавам.

FFT (fast Fourier transform) мат. бързо преобразувание на Фурие.

field n поле.

file n файл; attr файлов; ~ system файлова система; ~ manager файлов организатор.

fill n запълване; v запълвам.

filter n филтър; all-pass ~ закъснител, фазов филтър; band ~ лентов филтър (пропускащ дадена честотна лента); band-pass ~ лентов пропускащ филтър; band-stop ~ режекторен / задържащ / заграждащ филтър (пропускащ всички честоти освен дадена честотна лента); comb ~ гребенчат (многолентов) филтър; high-pass ~ високочестотен филтър, ВЧ филтър; low-pass ~ нискочестотен филтър, НЧ филтър; v филтрирам (данни, звук, изображение и пр.).

final adj ООП ненаследяем (за метод, клас).

fingerprint n отпечатък, стойност, извлечена от данни с помощта на необратимо преобразувание, която с голяма вероятност е различна за леко различаващи се начални данни.

firewall n мр. защитна стена.

first person ез. първо лице; attr от първо лице; ~ game игра с гледна точка от първо лице.

fit v побирам, напасвам (текст и/или графика в каре, страница и пр.); auto~ автопобиране.

fix v 1. фиксирам; 2. поправям; ~ bugs отстранявам грешки.

fixed width attr печ. равноширок (за шрифт).

floppy disk 1. дискета; 2. attr дискетен, флопидисков; ~ drive (FDD) дискетно устройство, флопидисково устройство.

flyout n ГПИ изскачаща палитра.

focal adj фот. фокален; ~ length фокална дължина.

focus n фокус; attr фокусен; ~ distance фот. фокусно разстояние.

folder n Win папка.

font n печ. шрифт, конкретно начертание от гарнитура с определен кегел; ~ size кегел, размер на шрифта; bitmap / outline / scalable / vector ~ растерен / контурен / мащабируем / векторен шрифт.

footer n печ. долен колонтитул.

footnote n печ. бележка под линия.

foreground n преден план; attr ОС привилегирован (за процес).

form n 1. ГПИ формуляр, прозорец или уебстраница с полета за попълване; Web ~ уебформуляр; 2. бланка, формуляр; 3. форма (на геометрична фигура).

format n 1. формат; 2. attr форматен, форматиращ; ~ attribute форматен / форматиращ атрибут; ~ specifier форматиращ символ; v форматирам; ~ text форматирам / оформям текст.

forward v мр. пренасочвам, препращам (електронна поща, заявки и пр.).

frame n 1. рамка, очертан с кантове правоъгълник; 2. печ. каре, правоъгълна област от страницата; text ~ текстово каре; 3. кадър (от подвижно изображение, например видеоклип или презентация); ~ buffer кадров буфер; 4. ИИ фрейм, вид структура за съхраняване на знания.

framework n 1. обкръжение, среда за работа; .NET ~ обкръжението .NET; 2. ИРС скелет на програма, създаден автоматично от развойната среда.

free adj 1. свободен; 2. безплатен.

freeware n безплатен софтуер.

frequency n честота.

friend attr ООП приятелски (за клас или функция).

front end n преден слой (на приложение); обвивка (за приложение без собствен ГПИ).

frustum n пресечен конус или пирамида; camera ~ или viewing ~ граф. пирамида на наблюдението, зрително поле на камерата, ограничено от шест равнини – предна, задна, лява, дясна, горна и долна, формиращи пресечена правоъгълна пирамида, в чийто връх е камерата.

full-color adj пълноцветен.

fuzzy adj размит; ~ logic размита логика; ~ set размито множество; ~ matching размито търсене, търсене на приблизителни съвпадения.

# G

gain n зв. усилване (в предусилвател); коефициент на усилване.

gateway n мр. шлюз.

glyph n знак, глиф (мн.ч. глифи).

gothic adj 1. печ. готически (за шрифт); 2. печ. ам. гротесков / безсерифен (за шрифт).

gradient n 1. граф. градиент, преливка, преливане на цветове един в друг; 2. мат. градиент.

grave n печ. гравис, тежко ударение (`).

gray adj сив.

gray scale n степени на сивото; adj в степени на сивото (за изображение).

grid n ГПИ 1. мрежа, решетка (като елемент от ГПИ за изобразяване и въвеждане на таблични данни); 2. мрежа (от точки или помощни линии в графичен редактор или издателска система); snap ~ мрежа за прилепване, помощна мрежа; snap to ~ прилепвам към мрежата; ~ spacing стъпка на мрежата.

groupware n групуер, софтуер за работа в група.

guide виж guideline.

guideline n помощна линия (в графичен редактор).

gutter margin n печ. поле за подвързване.

# H

handle n 1. манипулатор (данна, идентифицираща обект, с който се борави в програмата); file ~ ОС файлов манипулатор; object ~ ООП манипулатор на обект; 2. манипулатор, маркировъчно квадратче (за местене и оразмеряване на графичен обект).

hard adj твърд; ~ disk твърд диск; ~ link твърда връзка.

hardware n хардуер, апаратно осигуряване; attr хардуерен, апаратен.

hash n хеш, хешстойност; ~ table хештаблица; ~ value хешстойност; v хеширам, пресмятам хешстойност; ~ing function хешираща функция.

header n 1. печ. горен колонтитул; 2. заглавна част на файл (включително програма), електронно писмо и др.; 3. антетка, заглавен блок от клетки в таблица; 4. ~ file заглавен файл.

heading n 1. заглавие; адрес/дата в горния край на писмо; 2. посока на движение, направление, курс (на кораб, самолет).

headless adj работещ без дисплей, клавиатура и мишка (за приложение).

heap n динамична памет.

hidden line/surface removal n граф. премахване на скритите линии/повърхности.

hide v скривам; hidden line граф. скрита линия; hidden surface граф. скрита повърхност.

highlight n 1. маркировка, осветяване (върху избран обект); светъл ред (в меню на програма); 2. открояване (на текст чрез ярък фон); 3. граф., фот. светло петно, блик; v осветявам, маркирам (избран обект); откроявам (текст); syntax ~ing открояване на синтаксиса.

hint v печ. инструктирам (шрифт), задавам инструкции за по-ясно растеризиране на векторен шрифт при малки кегели.

host n 1. мр. хост; 2. (~ process) гостоприемник, процес, в чийто контекст работи даден компонент; v мр. подслонявам (сайт на сървър); вграждам (компонент в уебстраница).

hot key n бърз клавиш.

HSV abbr (hue, saturation, value) граф. нюанс, наситеност, яркост (система за задаване на цветове).

hub n мр. концентратор.

hue n цвят, оттенък, нюанс; граф. спектрален цвят, параметър на цвета, който определя мястото му в спектъра; в превода на Microsoft Windows: нюанс.

hyperlink n мр. хипервръзка, препратка в хипертекст.

hypertext n мр. хипертекст.

hyphen n късо тире за пренос, дефис (-); optional ~ меко тире.

hyphenation n сричкопренасяне.

hyphenator n модул/програма за сричкопренасяне.

# I

icon n ГПИ икона.

image n изображение; картина, снимка; disk ~ снимка на диск, файл, дублиращ цялото съдържание на диск.

image metamorphosis n граф. метаморфоза на изображение, плавен преход между две или повече подвижни или неподвижни изображения чрез едновременно деформиране и преливане на цветовете.

import n импортиране; v импортирам, зареждам файл във формат на друга програма.

inbox n кутия за входяща поща.

include v включвам (модул в програма, програма в пакет и пр.).

inconsistent adj несъгласуван, непоследователен, противоречив.

indent n печ. отстъп, странично отстояние на абзац от бялото поле на страницата.

index n 1. БД индекс (допълнителни данни за колона от таблица, които позволяват по-бързо търсене и сортиране в нея); 2. индекс, показалец, (азбучен) списък (на термини, илюстрации и т.н.); 3. мат. (pl indices) степенен показател; 4. печ. изображение на ръка с насочен показалец; v 1. индексирам (данни); 2. снабдявам (документ) с индекс/показалец; 3. включвам в индекс.

infix n 1. ез. вмъкната сричка (словообразувателен елемент); 2. attr инфиксен; ~ notation инфиксен запис; v ез. вмъквам (сричка, словообразувателен елемент).

inherit v ООП наследявам.

inherited adj ООП наследен.

inner adj вътрешен; ~ product мат. скаларно произведение; ~ join БД вътрешно съединение.

inode n ОС индексен дескриптор.

input n 1. въвеждане (на данни); 2. входни / начални данни (за работата на програма) (не се препоръчва преводът „изходни данни“, тъй като програмистите интуитивно свързват „изход“ с обратното понятие output); attr входен (за устройство); v въвеждам (данни).

install v инсталирам.

installation n 1. инсталиране; 2. инсталация, инсталирано копие на програма.

installer n инсталатор.

instance n ООП екземпляр (на клас), обект (от клас); an ~ of the CSocket class екземпляр на класа CSocket, обект от класа CSocket.

instantiate v ООП създавам екземпляр (обект); ~ a class създавам екземпляр на клас, създавам обект от клас.

integer n цяло число; attr целочислен.

interactive adj интерактивен.

intercept v прехващам.

interface n интерфейс; application programming ~ (API) интерфейс за приложни програми; graphical user ~ (GUI) графичен потребителски интерфейс; attr интерфейсен; ~ cable интерфейсен кабел; v свързвам се през интерфейс (with с).

interlaced adj презредов (за растерно изображение).

internet n интернет, компютърна мрежа, съставена от подмрежи; The Internet Интернет (глобалната мрежа);

interpenetration n геом. взаимно пресичане (на геометрични фигури/тела).

interpreter n интерпретатор.

interrupt n ОС прекъсване; v прекъсвам.

intersection n сечение (на множества, геометрични фигури); ~ point пресечна точка.

intranet n интранет, вътрешна компютърна мрежа на организация.

intro n (съкр. от introduction) въведение, интродукция (на книга, филм, игра, песен и пр.); ~ movie уводен видеоклип на игра.

ISP abbr (Internet service provider) интернет доставчик.

italic n pl печ. курсив; adj курсивен; ~ type курсив.

# J

job n задача, задание; ~ job задание за печат.

join n БД съединение; equi-~ еквисъединeние; full ~ пълно съединение; inner ~ вътрешно съединение; outer външно съединение; subtract ~ съединение с разлика.

jump n 1. преход, прехвърляне на управлението на друго място (в програма); conditional ~ условен преход; 2. скок, преход, преминаване (към уебстраница, част от документ и т.н.); v 1. осъществявам преход, прехвърлям управлението на друго място (в програма); 2. ~ to преминавам към (страница и пр.).

jumper n мостче.

justified adj разпределен, двустранно подравнен (за текст).

justify v подравнявам (текст).

# K

kernel n ОС ядро.

kerning n печ. керн, кърнинг, приближаване на печатни знаци един към друг, ако фòрмата им го позволява (както в „AV“, „LY“).

key n 1. клавиш; 2. ключ, поле от запис с данни, по което последният може да бъде търсен; v въвеждам чрез клавиатурата (и ~ in).

keyboard n клавиатура.

keystroke n натискане на клавиш или комбинация от клавиши.

keyword n запазена / ключова / служебна дума (от език за програмиране).

kit n комплект; development ~ развоен комплект; resource ~ ресурсен комплект.

kurtosis n стат. ексцес.

# L

landscape n печ. пейзаж, ориентация на хартията, при която дългата страна на листа е хоризонтална; adj пейзажен; ~ mode фот. пейзажен режим, режим на снимане с фокусиран фон.

laptop n лаптоп.

layer n 1. слой, вид групиране на обекти в графичен редактор; 2. ниво на компресиране при компресия MPEG.

layout n 1. план, разположение, подреждане (на текст, елементи за управление, графични елементи и пр.); keyboard ~ клавиатурна подредба; 2. печ. (художествено) оформление, макет (на книга, вестник, реклама, плакат и пр.); v разполагам, подреждам.

lead n печ. дурхшус, разредка (между редове); v 1. водя; предхождам; ~ zero водеща нула (в изписано число); 2. печ. разреждам линии, давам въздух.

leading n печ. разредка, междуредие, дурхшус.

leaf n листо, възел без наследници в ориентиран граф; ~ node възел – листо.

legibility n печ. отчетливост, леснота на различаване (на шрифт).

left aligned attr подравнен отляво.

left-handed adj 1. който е левак; 2. предназначен за използване от левак.

legacy attr (за приложение) остарял, наследен, останал от предишна операционна система, работна среда, стандарт и т.н.

length n дължина; focal ~ фокусно разстояние.

lexeme n лексема, минимална речникова единица (например думите „вървях“ и „вървеше“ са форми на лексемата „вървя“).

lexer n лексичен анализатор.

license n лицензия.

ligature n печ. лигатура, знак, обединяващ две или повече поредни букви (напр. „ﬁ“, „ﬂ“).

light n граф. светлинен източник; adj печ. светъл (степен за тегло на шрифт); ultra ~ печ. сръхсветъл; semi-~ печ. полусветъл.

lighting n гр. осветление, осветяване; ~ model модел на осветяване.

line n 1. линия; dashed ~ прекъсната линия; dotted ~ пунктирана линия; ~ style тип на линия; solid ~ непрекъсната линия; 2. геом. права; 3. ред (от текст); 4. линия, канал за комуникация; phone ~ телефонна линия.

line art n щрихово изображение.

link n 1. (съкр. от hyperlink) (хипер-)връзка, препратка в хипертекст; 2. връзка (например към файл, OLE обект и пр.); hard ~ ОС твърда връзка; symbolic ~ ОС символна връзка; v свързвам.

linker n свързваща програма, свързващ редактор.

lip sync n граф. синхронизиране на движението на устните на персонаж със записан говор.

list n 1. списък (и като структура от данни); doubly linked ~ двусвързан списък; 2. ГПИ списъчно поле; ~ view списъчен изглед.

literal n непосредствена константа, литерал.

load n натоварване; v зареждам (файл, данни и пр. в оперативната памет).

load balancing n мр. разпределяне на натоварването (например между няколко сървъра в кластер).

local adj мр. местен, локален; ~ system локална машина; ~ variable локална променлива.

location n местоположение (на диск, в мрежа и др.).

log n дневник; ~ file файл – дневник (в превода на Microsoft Windows: регистрационен файл); v отчитам, регистрирам; ~ in влизам (в сайт, компютър и пр.), легитимирам се (пред сайт, компютър и пр.) ~ out излизам.

login n 1. влизане (в сайт, компютър и пр.), легитимиране; 2. потребителско име за влизане; v виж log in.

logout n 1. излизане (от сайт, компютър и пр.); v виж log out.

lower v печ. снижавам (буква спрямо останалите букви от реда).

lowercase n печ. малки (редовни) букви.

# M

M-dash виж em dash.

M-space виж em space.

macro n макрос, макрокоманда.

macron n печ. горна черта, диакритичен знак за дълга гласна (ˉ).

mail n поща (вкл. електронна); ~ merge изготвяне на циркулярни документи чрез автоматично попълване на полетата на бланка с данни от таблица; v изпращам по пощата; ~ing list пощенски списък, списък от абонати на е-поща, най-често на дискусионна група.

mailbox n мр. (електронна) пощенска кутия.

maintain v поддържам, обслужвам (технически).

maintainer n отговорник (за поддържане / техническо обслужване на нещо).

manager n диспечер, програма/модул за управление; device ~ диспечер на устройствата; task ~ Win диспечер на задачите; организатор; file ~ файлов организатор.

manual n ръководство, упътване.

map n 1. таблица на съответствие (напр. между ключове и съответни записи с данни); message ~ таблица на съобщенията; color ~ граф. палитра, таблица на цветовете (в изображение с индексирани цветове); 2. граф. (пикселна) карта, правоъгълен масив, чиито стойности определят свойствата в съответните им точки от повърхност; texture ~ граф. карта на текстурата; normal ~ граф. карта на нормалите; bump ~ граф. карта на неравностите; gloss ~ граф. карта на блясъка; glow ~ граф. карта на излъчваната светлина; 3. (географска) карта; виртуална местност в компютърна игра; v 1. съпоставям, разпределям, назначавам, установявам съответствие между (~ to); наслагвам, налагам, съвместявам, сдвоявам (напр. адресни пространства); ~ a network drive назначавам мрежово устройство; 2. правя карта, нанасям върху карта; 3. граф. проектирам, налагам (плоско изображение върху повърхността на триизмерно тяло).

mapping n 1. съответствие, съпоставяне (между елементите от две множества); мат. изображение; address space ~ налагане на адресни пространства едно върху друго; texture ~ граф. съответствие между върхове на тяло и текстурни координати; planar / cylindrical / spherical ~ граф. успоредна / цилиндрична / сферична проекция на текстурата; uv-~ задаване на текстурните координати поотделно за всяка стена.

marching ants n ГПИ бягащ пунктир.

margin n 1. граница; 2. печ. (бяло) поле (по края на страница или друга област, съдържаща текст); top / upper ~ горно бяло поле.

markup n печ. означения за поправки от коректор / редактор (в превода на Microsoft Office: корекция/коректура); означения за начина на отпечатване, които често се нанасят на ръка върху разпечатка (например подчертана дума означава отпечатване с курсив).

mask n маска; v маскирам.

master n 1. печ. макет; ~ page макетна страница; ~ slide макетен кадър; 2. attr главен, водещ; ~ boot record главен запис за начално зареждане.

match n съвпадение (при сравняване или търсене); exact ~ точно съвпадение; fuzzy ~ размито / приблизително съвпадение. v 1. сравнявам, търся съвпадение; 2. съвпадам с; съответствам / пасвам на.

matrix n матрица; attr матричен; ~ printer матричен принтер.

mean n средна стойност, средно аритметично (и ~ value); adj среден; ~ line бисектриса; ~ proportional средно пропорционално; ~ square value средноквадратична стойност.

media n 1. мн. ч. от medium; 2. съкращение от multimedia; ~ file мултимедиен файл; 3. средства за масово осведомяване, масмедии.

median n 1. геом. медиана, отсечка между връх на триъгълник и средата на срещуположната му страна; 2. стат. медиана, стойност от набор от числа, такава, че половината числа от набора са по-малки, а другата половина – по-големи от нея; ~ filter граф. медианен филтър (заменя цвета на всеки пиксел с медианата на цветовете на пикселите в негова околност).

medium n 1. средство, среда (за комуникация); носител (на информация); removable ~ сменяем носител; 2. изк. (художествено) средство / техника; attr среден, умерен.

memory n памет; random access ~ (RAM) оперативна памет, ОП; read-only ~ (ROM) постоянна памет, ПП; ~ leak изтичане на памет.

menu n ГПИ меню; main ~ главно меню; drop-down ~ падащо меню; pop-up ~ изскачащо меню; context ~ контекстно меню; speed ~ ускоряващо меню, меню за бърз достъп.

mesh n граф. фасетен модел, триизмерен модел, съставен от триъгълни, четириъгълни или многоъгълни стени.

message n съобщение; instant ~ing обмен на незабавни съобщения.

method n ООП метод.

modal adj модален.

mode n 1. режим (на работа на устройство или програма); 2. стат. мода, най-често срещана стойност в извадка.

moire effect n муар, артефакти в растерно изображение, получени от дискретизация с неподходяща разделителна способност.

monochromatic adj едноцветен, монохроматичен, с единствена или тясно ограничена дължина на вълната (за светлина).

monochrome n едноцветна рисунка; adj 1. едноцветен, монохромен; 2. черно-бял.

monospace n печ. равноширок шрифт.

monoweight n печ. неконтрастен / геометричен шрифт (с постоянна или почти постоянна дебелина на щрихите).

morphing n 1. граф. = image metamorphosis; 2. зв. плавно преминаване на един звук в друг.

motherboard n дънна платка.

mount v монтирам (устройство, файлова система и пр.).

mouse n мишка; the left / middle / right ~ button левият / средният / десният бутон на мишката; optical ~ оптична мишка; wireless ~ безжична мишка.

multi spot adj фот. многоспотов (за осветление); ~ metering фот. многоспотово определяне на експозицията в цифров фотоапарат.

multiline n граф. мултилиния, геометрична фигура, съставена от една или повече полилинии.

multimedia n 1. мултимедия, съчетание от текст, подвижни и неподвижни изображения и звук; 2. attr мултимедиен.

multiple n кратно число; a ~ of five число, кратно на пет; adj 1. кратен; 2. многоброен, многократен, многочислен; 3. съставен от много части/елементи.

# N

N-dash виж en dash.

N-space виж en space.

name n име; user ~ потребителско име; v наименувам; ~d наименуван.

namespace n ООП 1. пространство от имена; 2. област на видимост на име.

native adj 1. Java апаратно зависим, предназначен за конкретна платформа; ~ method call обръщение към апаратно зависим метод; ~ code машинен код за определен модел процесор; 2. вътрешен, основен, собствен (за формат, представяне); CDR is the ~ file format of CorelDraw CDR е вътрешният файлов формат на програмата CorelDraw.

nest v влагам (управляващи оператори, структури, класове и т.н.).

nested adj вложен.

net1 n мрежа.

net2 adj нетен, чист (за печалба и пр.).

network n мрежа.

neural network n ИИ невронна мрежа.

neuron n ИИ неврон.

newsgroup n мр. дискусионна група.

node n възел, елемент от мрежовидна или йерархична структура; network ~ мрежов възел, компютър или друго устройство, разглеждано като възел от мрежа.

noise n шум, случайно влияние върху сигнал (включително звук, изображение и т.н.); ~ function шумова функция, функция, моделираща шум.

non-local n отдалечен.

normal n геом. нормала, перпендикуляр; ~ map граф. карта на нормалите; adj 1. нормален, обикновен, обичаен; печ. обикновен (за начертание на шрифт); 2. геом. перпендикулярен.

normalize v нормализирам.

numeric keypad n цифров блок на клавиатурата.

# O

object n ООП обект, екземпляр на клас.

object-oriented adj обектноориентиран.

oblique adj печ. наклонен (за шрифт); ~ type механично наклонен шрифт, при който строежът на буквите не се отличава от изправения вариант (за разлика от курсива).

obsolete adj остарял, излязъл от употреба.

occurrence n срещане (на текст в документ и пр.); replace all ~s of the searched string заменям всички срещания на търсения низ.

octet n осморка, набор от осем обекта; октет; мр. байт, набор от осем бита.

octree n 8-дърво, осмично дърво.

off line adj, adv без връзка с мрежата, офлайн.

offset n отместване (на координати, адрес в паметта и пр.); v отмествам.

ogonec n печ. диакритичен знак „˛“ (напр в „ą“, „ę“).

ogonek = ogonec.

open adj отворен; v отварям (файл, документ, прозорец и пр.).

open source n отворен код.

option n 1. команда, позиция от меню; 2. възможност за избор; you have the ~ to можете по желание да; 3. елемент на ГПИ; dialog ~s елементи за управление в диалогов прозорец; 4. режим; the Hyphenate ~ is turned on режимът Сричкопренасяне е включен; 5. параметър (за програми, стартирани от командния ред).

optional adj незадължителен; ~ hyphen меко тире.

order n 1. ред, последователност, порядък; alphabetical ~ азбучен ред; 2. мат. ред, степен, порядък, разряд; first-~ filter филтър от първи ред; 3. нареждане, заповед; 4. поръчка; v 1. подреждам, сортирам; 2. нареждам, заповядвам; 3. поръчвам.

organizer n организатор, програма за подреждане на документи или за поддържане на разписание на ангажименти.

origin n мат. начало (на координатна система).

orphan n печ. висящ ред, единичен първи ред от началото на абзац, останал в края на страница или колона при разкъсване на абзаца.

orthographic виж orthographical.

orthographical adj 1. правописен; 2. геом. ортогонален; ~ projection перпендикулярна проекция, ортогонална проекция.

outbox n кутия за изходяща поща.

outline n 1. очертание, контур; 2. attr контурен, очертан; 3. план, конспект, структура (на текст, презентация и пр.); ~ level ниво от плана (в документ); v 1. очертавам; 2. нахвърлям, конспектирам.

output n резултатни данни, резултат (от изпълнението на програма); v извеждам (данни върху екран, хартия, в мрежа и т.н.) (не се препоръчва преводът „изход“, тъй като под „изходни данни“ на български може да се разбере и противоположното понятие input).

outro n епилог, финален видеоклип в игра или филм (думата е образувана по аналогия с intro).

overflow n препълване (на памет, буфер и пр.); v препълвам (се).

overlap v припокривам, застъпвам.

overload v ООП претоварвам (метод на клас или оператор); ~ed претоварен.

override v ООП предефинирам; заменям; пренаписвам (метод, функция); припокривам.

# P

package n Java, Delphi пакет, съвкупност от логически свързани класове и функции.

packet n мр. пакет.

page n страница; Web ~ уебстраница.

paginate v печ. разделям на страници.

page make-up n печ. страниране.

palmtop n джобен компютър (и ~ computer).

pan n 1. панорамно изместване (между левия и десния канал на стерео звук); 2. изместване, приплъзване, преместване на документ, част от който е показана в прозорец, така че в изгледа да се покаже друга част; v 1. зв., кино панорамирам; позиционирам звук между левия и десния канал; правя панорамни снимки; местя камерата настрани, снимайки; 2. приплъзвам (документ в прозорец), местя (изглед).

paradigm n парадигма (1. логически принцип, залегнал в основата на език за програмиране, например структурно, обектноориентирано, функционално или логическо програмиране; 2. ез. правило за образуване на словоформи).

paragraph n печ. абзац; ~ style абзацен стил, стил за абзаци; ~ text редовен текст.

parenthesis n печ. кръгла скоба.

parse v правя синтактичен разбор.

parser n синтактичен анализатор.

password n парола.

paste v поставям (съдържанието на клипборда, в документ, папка и пр.).

patch n 1. корекция, кръпка, обновяващ пакет за програма; 2. граф. порция, част от повърхнина; Bézier ~es порции на Безие.

path n 1. ОС път, поредица от директории за претърсване; 2. граф. крива; траектория; 3. мат., ИИ път в граф; ~ finding търсене на пътища; ~ finder модул за търсене на пътища (например в ИИ на компютърна игра).

pattern n 1. граф. шарка, десèн, образец за запълване на фигура; 2. шаблон, образец за сравняване (на низове, изображения и др.); ~ matching сравняване по шаблон/образец; ~ recognition разпознаване на шаблони/образци; 3. подредба, закономерност; схема за разполагане на множество елементи.

peer-to-peer мр. децентрализиран.

percentile n стат. процентил.

perceptron n ИИ перцептрон, вид проста невронна мрежа.

period n печ. точка (.).

permission n право (на достъп), разрешение (за достъп); file ~ режим на достъп до файл, права за достъп до файл.

personalize v персонализирам, настройвам според предпочитанията си.

perspective n перспектива; attr перспективен; ~ projection перспективна проекция; ~ transformation перспективна трансформация; ~ view изглед в перспектива / перспективна проекция.

phaser n зв. фазер, ефект, при който оригиналният сигнал се смесва с негово копие, изместено по фаза.

pica n 1. печ. цицер, шрифт с кегел 12; 2. печ. пайк, пика, англоамериканска типографска мерна единица, равна на 12 пункта.

pin n перо (от куплунг).

pipe n ОС канал.

pipeline n конвейер.

pitch n 1. муз. височина на тон; 2. ав. тангаж, надлъжно управление, завъртане около напречната хоризонтална ос на летателния апарат.

pivot n репер, реперна точка.

pixel n пиксел.

pixmap n пикселна карта.

placeholder n запазено място, временно обозначение за по-сложен обект, чрез което се избягва изобразяването на самия обект, но се пази мястото му (в превода на Windows: контейнер).

plain text крипт. нешифрован текст, прав текст.

plane n 1. геом. равнина; 2. (съкр. от airplane) самолет.

play v 1. играя; 2. възпроизвеждам (звук, видео); ~ list списък за възпроизвеждане.

player n 1. играч; single ~ game солова игра, игра с един играч; single ~ campaign солова кампания; multi~ game състезателна/отборна игра, игра с много играчи; 2. програма или устройство за възпроизвеждане на мултимедия, плейър.

plot n чертеж, графика (вкл. на функция), диаграма; v чертая.

plug-in n приставка.

point n 1. точка (и геом.); control ~ граф. контролна точка (чрез която се управлява фòрмата на крива линия); 2. печ. пункт, печатарска мерна единица (в Европа: 1 пункт на Дидо = ок. 0,376 мм, 1 мм = 0,266 пункта, 12 пункта = 1 цицер; в САЩ: 1 пункт = 1/72 инча = ок. 0,351 мм, 12 пункта = 1 пайк); Didot ~ френски пункт, пункт по системата от типографски мерки на Дидо.

pointer n 1. показалец, курсор (на мишката); 2. указател, променлива, съдържаща адрес в паметта.

polygon n многоъгълник.

polyline n граф. полилиния, сложна линия, съставена от последователно свързани отсечки, дъги, сплайнови сегменти и пр.

pop-up attr изскачащ; ~ menu изскачащо меню.

populate v попълвам с данни (таблица, масив и пр.).

population n стат. популация.

port n порт.

portable adj преносим.

portrait n печ. портрет, ориентация на хартията, при която дългата страна на листа е вертикална; ~ mode фот. портретен режим, режим на снимане с фокусиран преден план и разфокусиран фон.

postcondition n постусловие.

postfix attr постфиксен; ~ notation постфиксен запис.

posture n печ. наклон (на знаците в шрифт).

pound sign n печ. диез (#).

precondition n предусловие.

predicate n Prolog предикат.

prefix n ез. представка, префикс; attr префиксен; ~ notation префиксен запис; v поставям представка/префикс пред; ~ the channel name with a ‘#’ поставям „#“ пред името на канала.

preprint n печ. предпечатна подготовка.

preview n мостра, образец; v преглеждам предварително; print ~ предпечатен преглед.

print v печатам, отпечатвам; ~ job задача / задание за печат; ~ queue опашка (от документи) за отпечатване; ~ preview предпечатен преглед.

printer n 1. принтер, печатащо устройство (към компютър, касов апарат и пр.); dot matrix ~ матричен принтер; ink jet ~ (мастилено)струен принтер; laser ~ лазерен принтер; thermal ~ термичен принтер; 3. печатар, типограф.

printout n разпечатка.

privacy n поверителност / защита на личните данни (при предоставянето им на друго лице или организация).

private adj ООП частен, вътрешен (за метод или поле на клас).

process n ОС процес; v обработвам;

processing n обработка.

processor n 1. процесор; 2. програма, която обработва някакви данни; word ~ текстообработваща програма.

program(me) n програма; attr програмен; v програмирам.

programmatic adj програмен, извършван по програмен / софтуерен път.

progress n ход, напредък (на операция); copying in ~ извършва се копиране, протича копиране.

progress bar n лентов индикатор (за хода на операция) (в превода на Microsoft Windows: индикатор за развитие).

project n проект (съвкупност от файлове, съставящи програма, триизмерен модел, сложен документ и др.); ~ manager диспечер на проектите, програмен модул за организиране на файловете в проекти.

projection n геом. проекция; ~ matrix проекционна матрица, матрица на проекция.

prompt n подкана, промпт, кратък подканващ надпис в началото на командния ред; command ~ команден ред; v подканвам (потребителя да извърши някакво действие).

proof n 1. доказателство (и математическо); 2. тест, проба, изпитание; 3. печ. коректура, пробен отпечатък, използван за откриване на грешки; color ~ цветна проба; v = proof-read.

proof-read v проверявам за грешки.

property n свойство; ~ bar лента за свойствата; ~ sheet Win лист със свойства.

proportional adj 1. пропорционален; 2. печ. разноширок (за шрифт).

protected adj ООП защитèн (за метод, поле).

protocol n мр. (мрежов) протокол; ~ handler манипулатор на протокол.

provider n доставчик; data ~ доставчик на данни; service ~ доставчик на услуга (услуги); Internet ~ доставчик на Интернет.

proxy server n мр. прокси сървър, сървър – посредник, междинен сървър.

public adj ООП публичен (за метод, поле); ~ key крипт. публичен ключ;

pull-down adj падащ; ~ menu падащо меню.

pulse n импулс; ~ code modulation (PCM) широчинно-импулсна модулация, ШИМ; electromagnetic ~ (EMP) електромагнитен импулс; attr импулсен; ~ dialing мр. импулсно набиране.

# Q

quad n 1. четворка, набор от четири обекта; 2. печ. квадрат (мерна единица); 3. разг. четириъгълник (съкр. от quadrangle).

quad-tree n 4-дърво, четвъртично дърво, тетрарно дърво.

quadrangle n геом. четириъгълник.

quantile n стат. квантил.

quartile n стат. квартил.

query n БД заявка; SQL ~ заявка на SQL; v изисквам, заявявам, правя заявка; ~ an interface правя заявка за интерфейс (в COM); ~ a database правя заявка към база от данни.

queue n опашка (и като структура от данни); printing ~ опашка за отпечатване.

quota n квота; disk ~ дискова квота.

quotation mark n двойна кавичка („“); single ~ единична кавичка (‘’).

# R

radix n мат. основа (на бройна система).

raise v 1. печ. повдигам (буква спрямо останалите букви от реда); 2. мат. повдигам на степен; ~ x to the power of y повдигам x на степен y; 3. предизвиквам; ~ an error / exception / event предизвиквам грешка / изключение / събитие.

ramp n линейно изменение на стойност; трионообразен сигнал.

range n област; обсег, обхват; диапазон; dynamic ~ зв. динамичен обхват.

rate n честота; frame ~ кадрова скорост.

ray n геом. лъч; ~ tracing проследяване на лъчите, метод за получаване на реалистични изображения в компютърната графика.

readable adj четлив.

readability n печ. четливост, удобство на четене.

reboot v презареждам (операционната система).

receive v получавам.

recipient n получател.

record n запис, ред от таблица в база от данни; v записвам.

recurse v обхождам рекурсивно, изпълнявам търсене с връщане върху.

recursion n рекурсия.

recursive adj рекурсивен.

redo v възстановявам (действие след отмяна).

redraw n преначертавам, обновявам изображение.

reference n 1. ООП псевдоним; 2. обръщение, референция (например към клетка от електронна таблица); cross-~ препратка, отпратка (в текст); 3. справочник, наръчник; quick ~ кратък справочник.

refresh v опреснявам; ~ rate честота на опресняване.

register n 1. регистър, клетка от памет с много бърз достъп в процесор; 2. регистър, списък, в който се вписват даден вид обекти; v записвам, вписвам, внасям, нанасям (в списък, регистър), регистрирам.

registry n Win (системен) регистър, база от данни в Windows, съдържаща настройките на системата и повечето приложения.

regular adj 1. правилен, регулярен; на равни интервали; ~ expression регулярен израз; 2. печ. обикновен (за начертание на шрифт).

relation n отношение; мат. релация.

relational adj релационен; ~ database релационна база от данни.

relay v препредавам.

release n издание, версия на програма; v 1. отпускам (бутон на мишката, клавиш); 2. освобождавам (памет, манипулатор, ресурс); 3. издавам, публикувам (версия на програма).

release version n окончателна/пазарна версия (на програмен продукт).

reload v презареждам.

remote adj мр. отдалечен; ~ access отдалечен достъп; ~ system отдалечена машина.

resampling n предискретизиране.

resize v преоразмерявам, променям размера на; ~ grip/handle ГПИ манипулатор за преоразмеряване.

resolution n разделителна способност.

resource n ресурс; attr ресурсен, отнасящ се до ресурс, свързан с ресурс; ~ handle манипулатор на ресурс.

restart v рестартирам.

resume1 n резюме, обобщение.

resume2 v възобновявам, продължавам (прекъсната операция).

retrieve v намирам, извличам (данни).

reusable adj многократно използваем.

reuse v използвам повторно/многократно.

rewind v превъртам назад (лента, звукозапис, видеоклип и пр.).

right aligned adj подравнен отдясно.

right-click v щраквам с десния бутон (на мишката).

right-drag v плъзгам с десния бутон (на мишката).

ring n 1. печ. кръгче (°) (напр. в „å“); 2. мр. кръг, група от отделни уебсайтове на дадена тема, свързани един с друг чрез обща система за навигация.

RLE виж run length encoding.

robust adj устойчив (на грешки или повреди), надежден.

roll back v отменям (транзакция в база от данни), заличавам нанесени промени.

roll n ав. крен, напречно управление, завъртане около надлъжната ос на летателния апарат.

roman n печ. aнтиква (голям клас серифни шрифтове, към които принадлежат например Garamond, Times New Roman, Georgia и т.н.); old style ~ ренесансова антиква; transitional ~ преходна / барокова антиква; new style ~ класицистична антиква; adj печ. изправен (за наклон на начертание); обикновен (за тегло на начертание).

root n 1. корен, начало на йерархия; ~ folder главна папка; 2. мат. корен; square / second ~ корен квадратен; 3. потребител root, потребител – администратор в ОС, съвместими с UNIX.

router n мр. маршрутизатор.

row n 1. ред (от клетки в таблица на Word, Excel и пр.); 2. БД запис (от таблица в база от данни).

rubber line граф. ластична линия.

ruler n ГПИ скàла, линийка (по края на прозорец за редактиране на графика или текст).

run n 1. пробег, обиколка, пас; ~ length encoding кодиране с дължини на поредици, прост алгоритъм за компресия, използван обикновено за растерни изображения с малко цветове; v 1. стартирам (програма); 2. изпълнявам (програмен код; за процесор, интерпретатор и пр.); изпълнявам се, работя (за програма); 3. управлявам изпълнението на (програма).

runtime attr отнасящ се до изпълнение на програма; ~ error грешка по време на изпълнение; at ~ по време на изпълнение; ~ environment среда/обкръжение за изпълнение; ~ library библиотека, използвана при изпълнение (за разлика от използваните при компилиране).

# S

sample n 1. масив от дискретизирани (оцифрèни) данни (най-често звук); 2. отчет, дискрет, единична дискретизирана стойност; ~ rate честота на дискретизация; 3. пример, мостра, образец; 4. attr примерен, мострен, пробен; 5. стат. извадка; v 1. дискретизирам, оцифрявам; 2. вземам проба/проби от; събирам данни за извадка.

sans-serif attr печ. гротесков, безсерифен (за шрифт) (напр. Arial).

saturation n наситеност (на цвят).

save n съхранявам, записвам.

scalable adj мащабируем.

scale n мащаб; ~ factor коефициент на мащабиране; v мащабирам.

scan n сканирано изображение; v 1. сканирам (изображение със скенер); 2. обхождам, претърсвам, преглеждам; ~ line algorithm граф. алгоритъм на сканиращия ред.

scanner n скенер.

schedule n разписание; v съставям разписание, планирам (например изпълнението на процеси, нишки и пр.).

scheduler n диспечер, програма за планиране/управление; foreground ~ диспечер на задания с висок приоритет; priority ~ диспечер на задания според приоритета.

scheduling n съставяне на разписание, планиране; preemptive ~ приоритетно планиране, планиране с отчитане на приоритети.

scope n област на действие.

screen n 1. екран; 2. печ. растер, фина мрежа от точки, изграждаща отпечатаното изображение; 3. фот. мрежест (растеров) филтър; растер; v 1. екранирам, филтрирам, пресявам; 2. печ. отпечатвам с растер.

script n скрипт; shell ~ скрипт на обвивката.

scroll n превъртане, приплъзване, местене (на изгледа); v превъртам (текст, графика); ~ bar лента за позициониране/превъртане; ~ handle или ~ box плъзгач.

secure adj сигурен, защитèн, обезопасен.

security n сигурност, защита.

segment 1. отсечка (също и straight ~ или line ~); 2. отрязък от крива.

select v ГПИ избирам, маркирам (текст, обекти, файлове и пр.).

selection n 1. избиране; 2. избран / маркиран текст, избрана / маркирана област, селекция.

semi-colon n точка и запетая (;).

sensitive adj 1. чувствителен; context ~ контекстно чувствителен; 2. поверителен; ~ data поверителни данни.

separator n разделител.

serif n печ. сериф, къс напречен щрих в края на основния щрих на буква; ~ font серифен шрифт (напр. Times).

server n мр. 1. сървър, компютър, който изпълнява заявки за услуги през мрежата; file ~ файлов сървър; mail ~ пощенски сървър; FTP ~ сървър за FTP; 2. сървърно приложение.

service n мр., ОС услуга.

session n сеанс, сесия.

set n 1. набор, комплект, серия; character ~ знаков набор; 2. мат. множество; ~ operations действия с множества; 3. апарат, прибор, радиоприемник; TV ~ телевизор; v 1. задавам, настройвам, фиксирам; ~ the security level to High задавам високо ниво на сигурността; 2. вдигам, присвоявам единица на (бит, флаг, атрибут); the Archive flag is ~ флагът „архив“ е вдигнат.

setting n параметър, настройка.

setup n 1. инсталатор; 2. инсталиране на програма; 3. съвкупност от параметри или настройки; 4. настройка, настройване; v 1. инсталирам; 2. настройвам.

shader n граф. шейдър, програма за графичния процесор на видеокартата; vertex ~ шейдър за върхове (изчислява позициите и други свойства на върховете на модела); pixel ~ пикселен шейдър (изчислява окончателния цвят на начертавания пиксел).

shadow n 1. сянка; cast ~ хвърлена сянка; 2. дублиращо копие на данни в отделна памет, например дублиране на кода на БСВИ в ОП; v засенчвам; self-~ing самозасенчване.

shape n 1. (геометрична) фигура; free ~ фигура с произволна форма; 2. форма (кръгла, квадратна и пр.); S-~d S-образен; v оформям, придавам форма на.

share v споделям (файл, ресурс и пр.); ~ed споделен.

shareware n софтуер с гратисен период.

sharp n муз. диез; C ~ до диез; adj 1. остър; 2. рязък, отчетлив (за изображение); 3. муз. висок (за тон).

sharpen v повишавам рязкостта на изображение.

sharpness n рязкост (на изображение).

shell n ОС обвивка; команден интерпретатор (текстова обвивка, като bash и пр. в UNIX); graphical ~ графична обвивка.

shift-click v щраквам (с мишката) със задържан клавиш Shift.

shortcut n 1. Win пряк път, файлова препратка; 2. бърза команда; keyboard ~ клавишна комбинация.

shut down спирам, изключвам.

shutdown n спиране, изключване.

shutter n фот. затвор (на фотоапарат); ~ speed скорост на затвора; ~ priority фот. приоритет на скоростта (пред диафрагмата).

sign n мат. знак (на число, плюс или минус); v подписвам (включително с електронен подпис).

signature n 1. подпис; digital ~ цифров / електронен подпис; 2. сигнатура (на метод или функция), дефиниция, описваща аргументите и резултата на функция; 3. сигнатура, характерни данни, използвани за разпознаване или класифициране на обект.

sine n мат. синус; hyperbolic ~ хиперболичен синус; ~ wave синусоиден сигнал.

single adj единичен, отделен; ~ player attr солов, за един играч.

site n мр. сайт, възел в Интернет; FTP-~ FTP сайт; Web-~ уебсайт.

size n размер, големина; font ~ кегел на шрифт; v оразмерявам, задавам размера на.

skeleton animation граф. скелетна анимация.

skew v граф. накланям, подлагам фигура на афинна трансформация, която превръща правоъгълник в успоредник.

skewness n стат. асиметрия.

skill n умение, специална способност на персонаж в компютърна игра.

skin n 1. ГПИ кожа, набор от файлове, които променят външния вид на програма с графичен интерфейс; v прилагам кожа върху графичния интерфейс на програма; 2. граф. фасетна повърхност, прикрепена към скелет за анимиране; v изграждам скелет и прикрепвам към него повърхност за анимиране; ~ned mesh фасетна повърхност с прикрепен скелет.

slanted виж oblique.

slash n наклонена черта, знак за деление.

slide n кадър (от презентация); диапозитив.

slider n ГПИ плъзгач.

slot n куплунг, слот.

small capitals n малки главни букви (мостра: „Малки Главни Букви“).

small caps = small capitals.

snap ГПИ n прилепване, долепване, автоматично ограничаване на позицията на курсора или на графичен обект за по-лесно подравняване; ~ grid мрежа за прилепване, помощна мрежа (в графичен редактор); v прилепвам (за курсор, графичен обект и т.н.); ~ to grid прилепвам към мрежата.

socket n 1. цокъл (за интегрална схема или разширителна платка); 2. мр. сокет, гнездо.

software n 1. програмен продукт; 2. софтуер, програмно осигуряване.

solid adj граф. 1. плътен, равномерен (за запълване с цвят); 2. плътен, непрозрачен; n плътно тяло; тяло, получено чрез булеви операции (сечение, обединение и разлика) от други тела.

solid modeling n моделиране с плътни тела.

sort v сортирам, подреждам (списък, таблица).

source n 1. източник; 2. attr изходен, отправен, начален; ~ code изходен код, програмен текст (често и без code); ~ data начални данни; ~ file 1. файл – източник (при копиране, местене, инсталиране и пр.); 2. файл с изходен код (при транслиране на език за програмиране).

space n 1. печ. интервал, шпация; ~ bar клавиш за интервал; 2. мат. пространство; 3d ~ триизмерно пространство; координатна система, координати; screen ~ координатната система на екрана, екранни координати; object ~ граф. координатната система на обекта; world ~ глобалната координатна система, глобални координати; tangent ~ тангенциална координатна система, тангенциални координати; 3. пространство, площ, обем, място; free ~ свободно пространство/място (в памет, на диск и пр.); disk ~ дисково пространство; v разполагам през някакво разстояние, поставям интервали между; evenly ~d objects равномерно раздалечени обекти.

spacing n отстояния, разредка (между знаци, думи, редове или абзаци в текст); letter ~ печ. разредка, разстояния между знаците; line ~ печ. междуредия; grid ~ стъпка на мрежа, разстояние между две съседни успоредни линии в мрежа.

spawn v ОС създавам (процес).

speech n говор, реч; ~ recognition разпознаване на говор; text-to-~ attr отнасящ се до генериране на говор от текст.

spell checker n програма/модул за проверка на правописа.

spell checking n проверка на правописа.

spline n сплайн; attr сплайнов; ~ curve сплайнова крива; ~ modeling моделиране чрез сплайни; B-~ B-сплайн.

spot n фот. спот, силно насочено осветление; attr фот. спотов.

spotlight n граф. прожектор, източник на насочено осветление.

spreadsheet n електронна таблица (документ или програма).

stack n стек.

standard n стандарт; adj стандартен; ~ deviation стат. стандартно отклонение.

static adj ООП статичен; ~ linking статично свързване.

status n състояние; ~ bar лента за състоянието; ~ line ред за състоянието.

stem n 1. ез. корен на дума; 2. печ. греда, основен щрих на буква.

storyboard n кино разкадровка, сториборд.

strike-out adj зачертан.

string n низ; attr низов; ~ constant низова константа; ~ literal изричен низ, низов литерал.

style n 1. печ. (стилово) начертание на шрифт (обикновен, тесен, получерен, курсив и т.н.); 2. стил, маска, съвкупност от предварително зададени начертание, цвят и други атрибути за текст или графика.

subclass n ООП подклас, наследник, дъщерен клас.

submenu n ГПИ подменю.

subnet n подмрежа.

subscribe v абонирам.

subscriber v абонат.

subscript n печ. долен индекс.

subscription n абонамент.

suffix n ез. наставка, суфикс; v поставям наставка/суфикс след.

suite n комплект, пакет (от програми).

superclass n ООП надклас, родителски клас.

superscript n печ. горен индекс.

superuser n привилегирован потребител.

sustain n зв. плато (на импулс).

switch n мр. комутатор; v превключвам.

symbol n 1. печ. специален знак, символ (напр. орнамент); 2. символ, елемент от програма (име на променлива, процедура, модул и т.н.).

symbolic link ОС символна връзка.

synchronized adj синхронизиран; ~ variable Java синхронизирана променлива.

sеrvlet n Java сървлет, сървърно микроприложение.

# T

tab n 1. знак за табулация, табулатор; 2. ГПИ раздел, страница (от диалогов прозорец); 3. етикет на страница/раздел.

tab stop n позиция за табулация.

tablet PC n планшетен компютър.

tag n етикет, маркер.

tangent n мат. 1. тангенс; hyperbolic ~ хиперболичен тангенс; inverse ~ аркустангенс; 2. допирателна, тангента; adj допирателен.

taper v заострям.

target n цел; attr целеви.

task n ОС процес, задача.

taskbar n Win лента на задачите.

template n шаблон, заготовка, макет, бланка, документ, съдържащ готови настройки, текст и графика, който служи за основа при създаване на нови документи от даден тип.

term n 1. срок, период; 2. мат. събираемо, член (на полином); 3. термин (научен, технически и пр.).

tessellate v граф. разбивам, подразделям (повърхност).

tessellated adj граф. подразделен, мозаичен.

tessellation n граф. разбиване, подразделяне (на повърхност).

texel n граф. тексел, клетка от растерна текстура.

text n текст; art ~ декоративен текст; body ~ основен текст; attr текстов; ~ file текстов файл.

texture граф. n текстура, шарка по повърхността на обект в триизмерната графика (и ~ map); v текстурирам, налагам текстура върху повърхността на триизмерен модел.

theme n 1. тема (на текст); 2. тема, визуално оформление (на документ, потребителски интерфейс и т.н.).

third person n ез. трето лице; attr от трето лице; ~ game игра с гледна точка от трето лице.

thread n ОС нишка.

threading n ОС работа с нишки; ~ model модел на работа с нишки.

thumbnail n миниатюра, умалено изображение.

tilde n печ. тилда (~) (и като диакритичен знак, напр. в „ã“, „ñ“).

tile n граф. клетка, блокче, част от изображение или сложен обект, съставен от правоъгълни блокчета; v ГПИ подреждам в мозайка (за прозорци).

time n време; час; date and ~ дата и час; ~ zone часови пояс.

timestamp n времева маркировка, запис за датата и часа на последната промяна на данни (в превода на Microsoft Windows: щемпел на времето).

title n заглавие; ~ bar заглавна лента.

tone n муз. тон; attr тонален; ~ dialing мр. тонално набиране.

tool n 1. ГПИ инструмент (бутон от лента); 2. помощна програма, служебна програма; (инструментално) средство; visual development ~ визуално средство за разработване.

toolbar n ГПИ лента с инструменти.

toolbox n ГПИ кутия с инструменти.

topic n тема.

touch-pad n сензорен панел.

touch-screen n чувствителен/сензорен екран.

trace v 1. следя, трасирам (изпълнение на програма); 2. проследявам (обаждане, мрежова връзка); 3. граф. преобразувам растерно изображение във векторно.

track n 1. писта (от диск, магнитна лента и пр.); компонент от редактирания звук в звуков редактор; 2. песен, клип (в програма за възпроизвеждане на мултимедия); v следя, отчитам (промени, движение и пр.).

transpose n транспонирам (матрица, област от електронна таблица и пр.).

tree n 1. дърво (като структура от данни); directory / folder ~ дърво на директориите / папките; 2. attr дървовиден; ~ view ГПИ дървовиден изглед.

trigger n БД тригер.

Trojan horse n троянски кон, злонамерена програма, маскирана като безобидна.

true adj верен, истинен (за твърдение); изпълнен (за условие); n логическата стойност „истина“.

true color n представяне на цветовете с по 8 бита на компонент.

tutorial n самоучител; учебен проект (за усвояване работата с програма); учебна мисия / ниво (в игра).

type n 1. тип (на данни); 2. печатарски шрифт; 3. печатни букви, печатен текст; v 1. типизирам, задавам тип на (данни); 2. въвеждам, набирам (чрез клавиатура).

typecasting n преобразуване на тип (на данни).

# U

underflow n 1. отрицателно препълване, загуба на точност / разреди; 2. недостиг на данни в буфер; 3. опит за четене от стека преди началото му.

underline v подчертавам.

underlined adj подчертан.

underscore n знак за подчертаване, знак „долна черта“ (_).

underscored adj подчертан.

undo v отменям, анулирам (действие, команда).

unification n Prolog унификация.

uniform adj равномерен; ~ distribution стат. равномерно разпределение; ~ scaling граф. равномерно мащабиране (което запазва пропорциите); ~ resource locator мр. унифициран локатор на ресурси.

unify v Prolog унифицирам.

union n обединение (на множества, геометрични фигури).

unit n 1. Pascal, Delphi физически модул от програма; 2. устройство, модул от хардуера; central processing ~ (CPU) централен процесор, ЦП; 3. мерна единица (и measurement ~); 4. бойна единица в компютърна игра.

unnamed adj ненаименуван.

unselect = deselect.

update n (пакет за) обновяване, актуализация (на данни, софтуер и пр.); v обновявам, актуализирам.

upgrade n 1. надграждане, надстрояване, подновяване и допълване на компонентите на компютър или софтуерен продукт; 2. пакет за надграждане (на програма); v надграждам, надстроявам.

upload v мр. качвам, изпращам (файл към сървър през компютърна мрежа).

uppercase n печ. главни букви.

user n потребител; attr потребителски.

# V

validate v проверявам валидността на.

validation n проверка на валидност.

vanishing point геом. убежна точка.

variance n стат. дисперсия.

verification n проверка, верификация.

verify v проверявам.

vertex n връх (в геометрично тяло или граф).

view n 1. БД виртуална таблица; 2. ГПИ изглед; list / tree ~ ГПИ списъчен / дървовиден изглед; v разглеждам, преглеждам.

viewer n визуализатор, програма за разглеждане.

virtual adj виртуален.

virus n вирус, злонамерена програма, разпространяваща се чрез вмъкване на кода си в други програми.

volume n 1. том (в запомнящо устройство); 2. зв. сила на звука; 3. обем.

voxel n граф. воксел, елемент от триизмерно растерно изображение.

# W

wallpaper n тапет, фоново изображение на работния плот в ОС с графичен интерфейс.

warp n изкривяване, деформиране (на изображение или триизмерен модел); v изкривявам, деформирам.

Web n Уеб.

Web page n уебстраница.

Web site n уебсайт.

Web master n администратор на уебсайт.

weight n печ. тегло (на шрифт), съотношение между дебелината на основните щрихи и височината на буквите.

wet adj зв. (за сигнал) върху който е приложен филтър или ефект.

widget n елемент от ГПИ.

widow n печ. висящ ред, единичен последен ред от абзац, преминал в началото на следваща страница или колона при разкъсване на абзаца.

width n 1. ширина; 2. печ. пропорция (на шрифт), съотношение между ширината и височината на буквите.

window n прозорец.

wireframe n граф. 1. режим на изобразяване на триизмерен модел само чрез ръбовете на стените му; ~ model телен модел, триизмерно тяло, представено само с ръбовете на стените си.

wireless adj безжичен.

wizard n помощник / съветник, поредица от екрани, превеждащи потребителя през стъпките за изпълнението на някаква задача.

word processor n текстов редактор, текстообработваща програма.

work area n ГПИ работна площ.

workbook n книга (в програма за електронни таблици).

worksheet n лист (в програма за електронни таблици).

workspace n работно пространство.

world n 1. свят; game ~ свят на игра; 2. attr граф. глобален; ~ coordinate system глобална координатна система.

worm n червей, злонамерена програма, разпространяваща се автоматично чрез е-поща.

wrap v 1. пренасям (дълги редове при редактиране на текст); изливам (текст); 2. обвивам, поставям слой код между външна библиотека или обект и останалата част от програма; 3. започвам отначало (за величина при препълване).

wrapper n обвивка, клас или група от функции, изолиращи външна библиотека или обект от останалата част от програма.

# Y

yaw n ав. рискаене, попътно управление, завъртане около вертикалната ос на летателния апарат.

# Z

z-buffer n граф. z-буфер.

zone n зона; time ~ часови пояс.

zoom n увеличение, мащаб (на изображението); ~ to page увеличение до размера на страницата; ~ to page width увеличение до ширината на страницата; v мащабирам, задавам увеличение; ~ in увеличавам; ~ out умалявам; optical ~ оптично увеличение (на скенер, фотоапарат и пр.); digital ~ цифрово увеличение.