Слушане на музика (Rhythmbox)

УСУ стандартно идва с музикална програма, с която не само ще слушате музика но и ще можете да я организирате по различни критерии и в известна степен вместо вас програмата ще помни кое къде се намира, в какъв ред да се пуска и т.н.

Може да я стартирате от главното меню Звук и Видео - Слушане на музика (Rhythmbox). Ще ви посрещне прозорец, подобен на този:

Прозорецът е разделен на няколко панела, с които ще ви запозная по-долу:

- Библиотека:

Тук се намират всички източници на музика, които Rhythmbox може да използва - локални файлове, файлове от преносими устройства, подкасти, Интернет радиа. Локални файлове може да добавите като от менюто Музика изпълните Внасяне на файл... или Внасяне на папка... Може да накарате Rhythmbox да сканира включени към компютъра преносими устройства от менюто Музика - Сканиране на преносимите устройства. Подкасти и Интернет радиа може да добавите от менюто Музика като изпълните съответно Нова подкаст емисия... или Нова Интернет радио станция... За ваше удобство има около 20 предварително добавени Интернет радиа от различни жанрове.

- Интернет музикални магазини:

Броят на показваните магазини може да е различен от този по-горе. Rhythmbox подобно на други програми (Firefox напр.) поддържа добавки, с чиято помощ може да разшири функционалността си. Част от добавките са именно поддръжката на Интернет музикални магазини. Изборът на всеки магазин ще зареди цялото му съдържание.

- Списъци с песни за възпроизвеждане:

Поначало тук се показват три автоматично генерирани списъка но вие може да създадете и ваши. За целта достатъчно е да си изберете желаните песни от списъка с музикалната си колекция (разгледана по-долу), след което да цъкнете с десен бутон и да изберете Добавяне към списък с песни - Нов списък с песни. Изберете име за списъка си и той ще се появи при останалите. Освен този стандартен тип списък, Rhythmbox предлага още един тип - автоматичен динамичен списък изготвен по зададени от потребителя критерии. За целта от менюто Музика изберете Списък с песни - Нов автоматичен списък с песни. Пред вас ще се отвори диалогов прозорец, в който ще можете да определите на какви условия трябва да отговаря дадена песен за да се включи в този списък. Критериите, които може да подберете са разнообразни, отделно от това могат да се използват по няколко различни критерия в комбинация:
Удобство на тези списъци е, че те следят музикалната ви колекция и се обогатяват автоматично всеки път когато се появи нова песен, отговаряща на зададените условия. По този начин веднъж обмислили музикалните си препочитания, може спокойно да се доверите на програмата да пуска музиката вместо вас.

- Браузър и пълен списък на изпълнителите:

Това е основната част от интрефейса на Rhythmbox. Тя от своя страна е разделена на три част - Изпълнител, Албум и Списък с песните на дадения изпълнител. Видът и се променя в зависимост от това какъв източник на музика сте избрали. Така напр. избирането на Интернет радио ще промени вида така:
Това бяха основните функции на Rhythmbox. Те далеч не изчерпват възможностите на тази програма. Ето още няколко подсказки с потенциално интресни за вас неща:

- Обърнете внимание на добавките. За да стигнете до тях, отворете меню Редактиране - Приставки. Те могат да ви дадат още възможности - споделяне на музикалната колекция по мрежата, автоматично изтегляне на обложките от Интернет и др.;
- Когато желаете опростен вид на Rhythmbox използвайте менюто Изглед - Малък прозорец;
- Разгледайте настройките - меню Редактиране - Настройки. От там може да определите кои папки да се следят за музика, дали да има плавен преход мужду песните и други полезни неща.

Приятно слушане!

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.