Работа с архиви

Работата с архиви в УСУ не е сложна. Наличният архиватор е способен да работи с популярни архиви като ZIP, RAR, 7Z, TAR.GZ и др.
За да прегледате съдържанието на някой архив, просто го отворете от файловия мениджър или от работната площ. Ще видите прозорец с подобен изглед:
Вижда се, че интерфейсът на архиватора е доста стандартен - горната му част е заета от панел с инструменти, съдържащ основните действия при работа с архиви. Непосредствено под него има навигационна лента, с чиято помощ можете да се придвижвате из съдържанието на архива. Основната част на прозореца е е заета от района за преглед, в който се показва съдържанието на архива.
За да разархивирате съдържанието на така отворения архив, трябва само да натиснете бутона Разархивиране и след това да посочите местоположение, в което да се извърши операцията:
В горния диалогов прозорец имате и допълнителен контрол върху това как да се извърши разархивирането - кои файлове и как да се разархивират. Когато разархивирате архив, съдържащ повече от една папка или файл, не забравяйте да проверите че за разархивиране са избрани Всички файлове, а не само Избрани (както е по-горе).
За да създадете нов архив, трябва да си пуснете архиватора от Програми - Помощни програми - Работа с архиви (file-roller). След като се отвори основният прозорец, от лентата с инструменти изберете Нов. Ще се отвори диалогов прозорец, показващ съдържанието на компютъра ви. Изберете желаното местоположение на новия архив, след това в най-горната част на прозореца напишете името му, а в най-долната част използвайте падащото меню за да изберете желания файлов формат:
Можете и директно в полето Име да въведете името, последвано от файловото разширение (например .zip). В такъв случай няма нужда да прибягвате до най-долното меню.
Дотук беше разгледано боравенето с архиви чрез основния интерфейс на архиватора. Много често обаче изобщо не е необходимо да се занимавате с него, за да можете да архивирате/разархивирате архиви. Може просто да прибегнете до интегрираните му функции в работната среда.
Така например, ако желаете бързо да разархивирате даден архив, можете просто да цъкнете върху него с десен бутон на мишката и от показалото се меню да изберете Разархивиране тук:
Описаното по-горе действие работи както на работния плот, така и във файловия мениджър, като води до създаването на папка, съдържаща файловете и папките от архива.
По аналогичен начин работи и бързото създаване на нов архив. Маркирайте файловете и папките, които желаете да архивирате и цъкнете десен бутон на мишката. От изскочилото меню изберете Създаване на архив:
Ще се отвори малък прозорец, в който трябва да изберете вид на архива и местоположение:
Когато сте готови, натиснете Създаване, за да изпълните операцията.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.