Бърз преглед

Когато търсите определен файл в някоя вече препълнена папка, постоянното отваряне на една или друга програма, с която да прегледате съдържанието му, не е най-оптималният и лесен начин. Вместо това, много по-добре ще да надникнете за миг в съдържанието на файла и да видите дали е това, което търсите.
Донякъде тази функция се осъществява, когато преглеждате файловете си във файловия мениджър и е включен режим Изглед като икони. Това обаче не е съвсем достатъчно, защото все пак иконите обикновено са с малък размер а и се показва съдържанието на ограничен брой файлови формати.
УСУ ви осигурява приложението Gloobus, чрез което бързо ще можете да надникнете в съдържанието на множество типове файлове (JPG, PSD, XCF, PNG, GIF, SVG, AVI, OGG, FLV, WVM, PDF, CBR, CBZ, DOC, ODF, XLS, ODS, PPT, ODP, C++, JAVA, PHP, SH, PYTHON и др.), без да ги отваряте с приложението по подразбиране.
Активирането на бързия преглед е пределно лесно - докато сте във файловия мениджър, цъкнете на един път на файла за преглед и след това натиснете клавиша Space (Интервал). Почти моментално ще се появи прозорче, показващо ви съдържанието на файла:
За да продължите към преглеждането на следващ/предишен файл, използвайте лява/дясна стрелка на клавиатурата. За да прегледате файла в по-голям прозорец, натиснете клавиша F.
В зависимост от съдържанието на файла, който преглеждате, ще се променя и прозореца на бързия преглед. Така например, когато преглеждате видео файл, в прозореца ще имате и контроли за видеото:
Когато преглеждате текстов документ, ще можете да превъртате съдържанието му:
За да излезете по всяко време от режима на бърз преглед, натиснете клавиша Esc или използвайте бутона за затваряне в прозореца на прегледа.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.