Инсталиране на популярни приложения и игри за Windows (PlayOnLinux)

PlayOnLinux е помощно средство, което ви дава възможност с минимални усилия да инсталирате върху вашата Линукс система приложения, предназначени за Windows. Програмата всъщност е един вид графична обвивка на WINE. Удобството и се състои в това, че предлаганите в нея приложения за Windows са тествани с WINE, показали работоспособността си и и настройките на инсталацията им е донякъде автоматизирана. Освен това в PlayOnLinux са намерили реализация и други полезни функции - напр. възможността за обвързване на отделните приложения с различни версии на WINE. Последното може да е полезно, в случай че дадено приложение може да се инсталира и използва пълноценно само с определена версия на WINE. По-долу ще бъде разгледано основното използване на програмата.

Можете да я стартирате от основното меню Wine - Инсталиране на популярни приложения и игри за Windows (PlayOnLinux). При първото пускане на програмата ще провери имате ли активирано 3D ускорение на видео картата и ако нямате ще ви подсети да го направите:
Естествено, не е задължително да изпълните горната препоръка. Тя може да ви е нужна в случай, че планирате да играете игри. Все пак добре е да го направите, тъй като по този начин и вашата Линукс система ще може да се възползва максимално от видеокартата ви.
Освен горния, може да се появи и друг предупредителен прозорец, който ще ви прикани да инсталирате някои системни шрифтове на Windows:
Те ще са необходими за правилното показване на приложенията на Windows. Преди да се извърши инсталирането им, ще трябва да погледнете условията, под които се разпространяват и евентуално да ги приемете:
Ако сте съгласни с ограничението им да ги използвате само за свои собствени нужди, сложете отметка пред I Agree, след което натиснете Напред. След този момент просто трябва да изчакате докато този прозорец се затвори. Макар видимо да не се показва никакъв прогрес, скрито от вас тези шрифтове се изтеглят и разопаковат в необходимата папка.
След като прозорецът се затвори вече би трябвало да виждате основия прозорец на PlayOnLinux:
Основната част от интерфейса е заета от инсталираните приложения, обхванати в подпрозореца Мои приложения. Тъй като първоначално нямате инсталирани, тази област разбираемо е празна. Съседният подпрозорец Чат представлява интегриран irc клиент, с чиято помощ можете да се свържете към някой от помощните канали на PlayOnLinux. Добре е преди да пристъпите към първото си инсталиране да си прегледате настройките:
Те са подредени по групи. Избирането на която и да е група ще отвори нов прозорец, в който като подпрозорци са обособени отделните категории настройки:
По принцип стандартните стойности на настройките са достатъчни за да може да пристъпите към използването на програмата.
PlayOnLinux черпи информацията си за съвместими с WINE приложения от Интернет хранилище. Ето защо преди да отворите списъка с приложения, ако имате активна Интернет връзка, можете да обновите информацията. За целта от лентата с инструменти изберете Refresh the repository:
Обновяването приключва бързо и след това можете да натиснете бутон Инсталиране, за да видите какво може да ви предложи PlayOnLinux:
С натискането на горния бутон ще се отвори каталога със софтуер. В него наличните приложения са подредени по категории, съобразно предназначението. Категориите са близки до тези в Убунту:
За да започнете инсталация на избрано от вас приложение, просто цъкнете два пъти върху него, за да стартирате инсталационния му скрипт. В зависимост от приложението стъпките за инсталирането му може да се различават. Така напр. за повечето игри ще бъдете помолени да поставите оригиналния носител в CD/DVD устройството. Други приложения пък ще се изтеглят и инсталират директно от Интернет:
Независимо дали ще си осигурите файлове от CD или от Интернет, пред вас ще се отвори типичната за приложенията на Windows инсталационна процедура:
Сега просто трябва да си минете през стъпките на инсталацията така, както бихте го направили под Windows. Когато инсталацията приключи, PlayOnLinux ще ви даде възможност да си създадете препратки в основното меню. Веднъж инсталирано, приложението ще се показва в основния прозорец:
За да пуснете приложението, изберете го и натиснете бутон Изпълнение или изпълнете двойно цъкане върху името му.
Някои от приложенията може да работят по-добре с определена версия на WINE. Именно за такива случаи PlayOnLinux ви дава възможност да инсталирате повече от една версия на WINE и да настройвате инсталираните приложения коя да използват. За да си осигурите такава функционалност, от основното меню на програмата изберете Инструменти - Управление на версиите на Wine:
В горната половина на прозореца са версиите на WINE, които може да изберете за инсталация. В долната половина са текущо инсталираните. За да добавите нова версия, трябва да я изберете и да натиснете Добавяне. В същия прозорец има и подпрозорец Мои приложения. В него са вашите инсталирани приложения и обвързването им с определена версия на WINE:
За да определите коя версия ще се използва, първо изберете приложението и след това от падащото меню Version изберете версия на WINE.
Друга интересна възможност на PlayOnLinux са приставките за разширяване на функционалността му. Те се намират в главното мено на програмата в Приставки. Поначало там има само 1 приставка, свързана с оформлението на прозорците на приложенията пускани чрез WINE. Може да си осигурите и допълнителни приставки, като ги изтеглите от страницата на програмата. Те са във формат *.pol и за да ги инсталирате трябва от Приставки да изберете Управление на приставките:
За да инсталирате нова приставка, натиснете бутон Добавяне и изберете изтегления *.pol файл. След инсталацията обикновено е необходимо да рестартирате PlayOnLinux за да влязат промените в сила.
С това общите указания за програмата се изчерпват. Като цяло използването и не е сложно и няма да ви трябва много време за да инсталирате успешно първото си Windows приложение под Линукс.

Статията е по материали от "Линукс за човешки същества": http://skss.freehostia.com
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.