Работната среда на УСУ

Стандартната работна среда на УСУ е с подобен вид:
На работния плот ще намерите няколко икони, които ще ви предоставят улеснен достъп до съдържанието на личната папка, компютъра, локалната мрежа, кошчето за непотребни файлове, а също и за стартиране на уеб четеца, на това помощно ръководство и на процедурата по инсталиране на УСУ на твърдия диск.
Забележка: Ако вече сте инсталирали УСУ на твърдия диск, спокойно може да изтриете иконата за начало на инсталацията.
Ако сте сред потребителите, работили до момента само с Windows, още на пръв поглед ще забележите някои разлики във вида на работния плот.
Най-явната от тях са двете ленти, заемащи горната и долна част на екрана. Те са типичен елемент от работната среда Gnome, която се използва от УСУ. На практика познатата от Windows лента със Старт меню, списък с прозорци и системната област за известяване (system tray) тук е разделена на два независими панела. В горния панел се намират основното меню, някои препратки към често използвани приложения и системната област за известяване. В долния панел се намират бутон за бързо показване на работната площ, списък с отворените прозорци, превключвател на виртуални работни места и икона за бърз достъп до кошчето с изтрити файлове.
Основното меню на УСУ е разположено в най-лявата част на горния панел и се състои три компонента – Програми, Места и Система.
В менюто Програми се намират инсталираните приложения, подредени по категории на приложението си – Графика, Интернет, Офис и т.н. Избирането на коя да е категория, ще покаже подменю с всички приложения, спадащи към нея. Така например, в Интернет ще намерите програми като Firefox, Skype, чат клиент, торент клиент и др.
В менюто Места са събрани основните места за навигация в компютъра - домашната папка, работния плот, мрежата, засечени преносими устройства и т.н., както и списък с последно отваряните файлове.

В менюто Система са събрани всички настройки на операционната система. То се явява аналог, макар и не съвсем точен на познатия на някои от потребителите Control Panel в Windows. Тук обаче структурата му е по-особена, отново замислена за улеснение. В него има две подменюта. Едното е с името Предпочитания и съдържа всички настройки на Убунту, които се считат за безопасни, т.е. объркването им не може да доведе до срив на системата. Това са настройки като: визуални теми, избор на мишка, клавиатура, настройка на звуци, екранни предпазители, разделителна способност на екрана и т.н. Второто подменю се нарича Администриране. В него са събрани онези критични за Убунту настройки, чието неправилно конфигуриране може да доведе до срив или загуба на данни и би се отразило глобално на функционирането на системата, а не само на текущия потребител. Пускането на приложенията от това меню става след въвеждане на администраторска парола. Тук са събрани настройки като: мрежа, добавяне/премахване на софтуер, файлови системи, езикова поддръжка и т.н.

Съвет: Най-лесният начин да експериментирате с непознати за вас настройки и е да си пуснете живия DVD диск с УСУ, откъдето можете да разучавате цялата система по безопасен начин.

В крайно дясната част на горния панел се намира системната област за известяване:
В него се намират различни аплети - малки икони, цъкането на които води до различни действия - смяна на клавиатурната подредба, свързване към мрежи, показване на календара и времето, управление на звука, излизане от системата и др.
В долната лента интересен елемент е превключвателят на т. нар. виртуални работни места. Идеята за тях е е относително непозната и по същество представлява добавяне към стандартния работен плот на още определен брой допълнителни такива. Това позволява на всеки един от тях да има отворени различни програми и така се избягва претрупването с отворени приложения в лентата със задачи. Броят им варира от 1 до няколко десетки, в зависимост от предпочитанията на потребителя и наличната системна памет:
Пример: Ако често ви се налага да работите едновременно с отворени текстов редактор, Интернет четец, клиент за е-поща, Skype и файлов мениджър, сигурно ще се съгласите, че те определено претрупват работната площ и на моменти е трудно да се ориентирате кое приложение къде е. В УСУ просто бихте могли да поставите на първия виртуален работен плот уеб четеца и Skype, на втория - файловия мениджър, на третия - клиента за е-поща и т.н. По този начин на всеки един отделен виртуален работен плот няма да има повече от 1-2 отворени приложения и за вас, след като свикнете с подобна логика на разпределение, ще е по-лесно да се ориентирате сред многото отворени приложения.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.