Излъчване на видео (VLC)

VLC е мултимедиен плейър, подържащ повечето известни аудио и видео формати. Това, което го отличава от другите подобни приложения е възможността му да излъчва видео поток по мрежа. По този начин може да се осигури своеобразна "прожекция" на видео съдържание едновременно на множество компютри. Типичен пример е използването на VLC в учебните занимания, където учителят може да пусне научно-популярен филм или друго съдържание и да го гледа целия клас едновременно. В текущото кратко ръководство ще бъде разгледани именно стъпките, чрез които може най-бързо и лесно да пуснете VLC в режим на видео излъчване.
Можете да стартирате програмата от меню Програми - Звук и видео - Излъчване на видео (VLC). Ще видите следния прозорец:
Използвайте менюто Медия - Извеждане на поток... за да изберете файла, който ще се излъчва. Ако е необходимо, от същия диалогов прозорец можете да определите и субтитри за зареждане:
След тази стъпка ще се отвори нов прозорец, в който са събрани всички настройки, касаещи излъчването на файлове в мрежа:
В частта Извеждане сложете отметка пред HTTP. Това е само един от различните начини на излъчване на видео поток. Поради простотата му ще бъде разгледан именно той. След като сложите отметката трябва в полето Адрес да напишете IP адреса на машината, от която ще става излъчването, както и порт на излъчване. Порта може да е който и да е, стига да е незает, напр. 1234. Ако не знаете IP адреса, може да го видите лесно. В системната област за известяване намерете иконата на мрежата и цъкнете с десен бутон на мишката върху нея. От показалото се меню изберете Информация за връзката:
В прозореца, който ще отвори намерете реда IP адрес:
Посоченият там адрес го напишете в прозореца на VLC.
След като адреса и порта са попълнени, обърнете внимание на подстраницата Контейнер. Тази настройка е различна в зависимост от файла, който ще излъчвате. Ако излъчваният файл е в *.avi, *.mpeg, *.mpg или *.dat формат, то трябва да изберете MPEG TS. Ако излъчвате файл в *.wmv формат, то настройката трябва да е ASF.
Проверете за последен път, че са въведени упоменатите по-горе настройки и натиснете бутона Stream в най-долната дясна част на прозореца. С това излъчването ще започне и пред вас отново ще се отвори основния прозорец на VLC. Обърнете внимание, че в него не се показва излъчваното видео, а само времетраенето му и текущия прогрес (това може да се промени в настройките на програмата).
Сега остана само да видите как да свържете останалите компютри така, че да могат да приемат излъчвания видео поток. На всеки от тях пуснете VLC и от менюто Медия изберете Отваряне на мрежов поток...:
Изберете подстраницата Мрежа и от падащото меню изберете HTTP и в полето URL въведете IP адреса на сървъра и порта (в този пример 192.168.0.106:1234). Натиснете Възпроизвеждане и видео потока ще пусне.
Допълнение: Ако към излъчвания видео поток има заредени субтитри но те не се показват при гледане, цъкнете с десен бутон в прозореца на VLC и от показалото се меню изберете Пътека със субтитри - Пътека 1:
Допълнение: За да приемете излъчвания видео поток, не е задължително да използвате VLC. Може да използвате и други плейъри, които имат възможността за зареждат поточно видео. Въпреки това, препоръчително е за най-добра съвместимост да използвате VLC.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.