Файлови операции

Работата с избрания в УСУ файлов мениджър Nautilus ще ви позволи ефикасно и бързо да изпълнявате различни файлови операции.
Най-често до него се стига чрез менюто Места.
Отваря се файлов мениджър с подобен вид:
Като цяло видът на Nautilus e достатъчно стандартен - има лента с бутони, страничен панел, основен прозорец, статус лента. Първоначално може да останете с впечатление, че липсва лента за навигация. Всъщност такава лента има, но тя не е падащо меню (както напр. в Windows Explorer), а е под формата на бутони:
Тук навигацията в отделните папки и подпапки се осъществява като се натискат появяващите се бутони с техните имена на лентата. След известен период на привикване, ще установите този метод е много интуитивен. Естествено, в случай, че желаете директно да въведете адреса на исканата от вас папка, Nautilus предлага тази възможност. Превключването в такъв режим става чрез клавишната комбинация Ctrl+L.
Можете да превключвате изгледа на файловете и папките между три различни режима: Икони, Списък и Сбит. Превключването между тях става чрез натискането на един от трите бутона в главната лента с инструменти:
Друга екстра на Nautilus е, че в страничният панел може да се променя изгледа с наличните устройства и места в компютъра.
Вариантите на показване са:

- Места - винаги показва всички налични дялове и преносими носители и изгледа не се променя динамично при навигация в основния прозорец;
- Информация - в панела са показва по-подробна информация за текущо избрания файл или папка;
- Дърво на папките - този режим е аналогичен на режима познат ни от Windows Explorer;
- История - показва последно отваряните файлове/папки;
- Бележки - страничния панел сменя вида си в празно поле, в което може да се пишат бележки;
- Емблеми - показва наличните емблеми, които могат да се приписват на папките.

Много полезна функция на Nautilus, е възможността да отваряте едновременно няколко местоположения в компютъра, побрани в отделни подпрозорци - почти напълно идентични с подпрозорците на уеб четеца Firefox:
За да активирате нов подпрозорец, трябва да натиснете клавишната комбинация CTRL+T или да използвате менюто Файл - Нов подпрозорец. По този начин може да си спестите претрупана лента със задачи или пък излишно цъкане, когато ви се налага да работите с повече местоположения едновременно.
Някои потребители предпочитат да работят с двупанелни файлови мениджъри. Те вероятно ще бъдат удовлетворени да научат, че файловият мениджър в УСУ може и това. За да активирате двупанелен изглед, натиснете F3:
По време на работата с файлове, Nautilus може да ви преложи разширена функционалност, в зависимост от типа файл и/или папка който сте избрали. Така например, можете да цъкнете на всеки файл или папка с десен бутон на мишшката и от показалото се меню да изберете Отваряне като Администратор - полезно, когато желаете да променяте системни файлове/папки:
Цъкането върху документ, създаден с Open Office (или Word, Excel), пък ще ви даде възможност директно да го отпечатате:
Възможни са и други действия - мултимедийните файлове да се добавят към списък за изпълнение, изпращане на файл/папка към определено преносимо устройство или е-поща и др.
Емблемите също са интересна екстра на Nautilus. Те представляват мини-икони, които се прикачват към иконата на папката/файла и подсказват какво е съдържанието и. По-долу има примери на папки, съдържащи документи, филми, музика и снимки:
За да сложите емблема на избран файл/папка цъкнете с десен бутон на мишката върху него и изберете Свойства. След това в отворилият се прозорец изберете подпрозореца Емблеми:
За да прикачите дадена емблема, просто сложете отметка срещу нея. Възможно е да прикачите и повече емблеми към 1 файл/папка.
Освен емблемите, Nautilus позволява да се сложи избрано от вас изображение като заден фон на прозореца му. За целта от менюто Редактиране отворете Фонове и емблеми.
Освен, че се грижи за файловите операции, Nautilus отговаря и за изобразяването на Работната площ (Desktop-а). Характерна негова черта е това, че показва съдържанието на изображенията и текстовите файлове, като дава възможност да се променят и размерите на отделни икони. За да внеса яснота ще приложа два примера на нормална и на увеличена икона на текстови файл с име Прочети_ме.

- нормална икона:

- увеличена икона:

Може да се забележи, че при увеличен размер на иконата започна да се показва част от съдържащия се в нея текст - нещо, което е наистина много удобно за бърз поглед върху прости текстови файлове.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.