Графика

УСУ идва с предварително инсталирани програми за преглед, организиране и редактиране на графични изображения. По-долу следва кратко представяне на по-важните от тях.

- Преглед на изображения (Eog) - Това е основната програма за бързо разглеждане на изображения. Сред възможностите и са: поддръжка на 15 често срещани графични формата; запис в 4 различни формата; увеличаване/намаляване на изображенията; печат; поддръжка и четене на EXIF данните, записвани от цифровите фотоапарати; възможност за промяна на JPEG файлове без загуба на качество и някои други функции.

По същество това е малка и лека програма, чрез която набързо да отваряте различни изображения и да може да извършите няколко основни операции с тях.

- Мениджър на снимки (Shotwell)- Предназначението на тази програма е по-сложно. Тя може да ви улесни при организирането на колекциите ви от изображения. Сред възможностите и са: внасяне на снимки от папка или цифров фотоапарат;корекция на цветовете; прехване на ефекта “червени очи”; преоразмеряване и изрязване на изображения; добавяне допълнително текстово описание (tag) към изображенията;преглед и сортиране на изображенията по папки или месец на заснемане; тпреглед на пълен екран; качване в сайтове като Flickr, Picasa и Facebook и др.

Тази програма има какво да предложи и вероятно ще се хареса на потребители, които имат големи колекции от снимки в множество папки.

- Редактор на изображения (GIMP) - Това е най-добрата свободна програма за обработка на растерни изображения. Самият факт, че често е сочена като безплатен аналог на програми от ранга на Adobe Photoshop и PaintShop Pro, говори достатъчно за качествата и. За GIMP е трудно с няколко думи да се опишат възможностите, които предлага: пълен комплект от инструменти за рисуване; възможности за прилагане на преливане и заглаждане на изображенията; поддръжка на алфа канал, слоеве и канали; маски; текстови слоеве; инструменти за трансформация и селекция на части от изображението; безкраен брой операции за отмяна/повторение; голям брой филтри; поддръжка на скриптове, даващи възможност за автоматизирано извършване на действия; архитектура позволяваща към GIMP да се добавя разширена функционалност (plugins) и още и още…

Допълнително в УСУ са предварително инсталирани и следните графични програми:

- Scribus - Страниране и предпечатна подготовка с възможности, доближаващи я до комерсиални програми от ранга Quark Express и Adobe Pagemaker;
- Agave - Генериране на цветови схеми чрез използване на различни техники;
- Phatch - Eдновременна обработка на множество изображения;
- Hugin - Създаване на панорамни изображения;
- Qtpfsgui - Създаване на изображения с висок динамичен диапазон (HDR).
- KolourPaint - Проста програма за рисуване
- YAGF - Оптично символно разпознаване
- ScanTailor - Постобработка на сканиран текст

Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.