Редактиране на субтитри (Gnome Subtitles)

Gnome Subtitles e приложение, с чиято помощ можете да създадете нови, да редактирате съществуващи или да превеждате субтитри към даден видео материал. Програмата поддръжа повечето популярни формати за субтитри (сред които MicroDVD, SubRip, SubViewer и др.); предлага средства за форматиране и проверка на субтитрите; синхронизиране на целите субтитри или част от тях с видео материала; вграден видео преглед по време на създаване/редактиране на субтитрите и др. Настоящото ръководство ще ви даде общи насоки за използване на програмата.

От основото меню отворете Програми - Звук и видео - Редактиране на субтитри (Gnome Subtitles). При първото стартиране ще видите подобен прозорец:
В лентата с менюто са обособени различните действия, който можете да извършвате със субтитрите. В лентата с инструментите под него са разположени някои от често използваните действия. Преобладаващата част от прозореца е заета от бяло поле, в което ще се появяват създадените или заредени от вас субтитри.
За да дадете началото на нови субтитри, натиснете бутона Нов от лентата с инструментите или използвайте клавишната комбинация Ctrl+N. Ще видите, че веднага в полето за субтитри ще се появи първият ред:
В полето се показва поредният номер на реда, моментите на появяване и изчезване на текста, продължителността на показване и текста. Всички тези параметри могат да се променят лесно в появилата се нова секция в най-долната част на прозореца:
Начинът, по който се показва времетраенето на субтитрите може да се променя в зависимост от предпочитанията ви във време от общата продължителност на видеото или в номер на кадър. За смяна между двата режима използвайте менюто Изглед - Кадри или Изглед - Времена.
За да вмъквате нови редове след текущия, използвайте клавишната комбинация Ctrl+Return, а за вмъкване преди него - Shift+Ctrl+Return. Алтернативен начин да направите това е менюто Редактиране - Вмъкване на субтитри. За да изтриете даден ред, първо го изберете, след което натиснете клавиша Del.
Обикновено е доста по-удобно да виждате видео материала, на който сте се заели да правите субтитри. Ако сте започнали нови субтитри, можете да използвате менюто Видео - Отваряне. В прозореца на Gnome Subtitles веднага ще се появи нова секция над полето със субтитрите. В нея в умален прозорец ще се показва току що зареденото видео:
Под прозореца с видето има контроли, с които можете да преглеждате и да се придвижвате във видео съдържанието. В ляво от него пък има контроли за поставяне на начало и край на субтитрите.
Понякога може да се наложи промяна в синхронизацията между видеото и субтитрите. За тези цели е на разположение менюто Синхронизиране. От там имате възможност да промените кадровата скорост, да изместите част или всичките субтитри с определен времеви интервал или пък да промените времетраенето им.
В процеса на създаване на субтитри е неминуемо да се допуснат печатни грешки в бързината поради недоглеждане. За да ви е по-лесен процесът на редакция, можете да се възползвате от функцията за автоматична проверка за грешки. За да я пуснете, отворете менюто Инструменти и поставете отметка пред Автоматична проверка на правописа. Веднага след това използвайте подменюто Задаване на език на текста и изберете езика на текущите субтитри:
Естествено, възможностите на подобна проверка няма да заменят изцяло внимателния преглед от ваша страна, но поне ще го улеснят.
Освен за създаване на нови, Gnome Subtitles може да се използва и за редактиране на съществуващи субтитри. За целта използвайте бутона Отваряне от лентата с инструменти. Ще се отвори диалогов прозорец, в който ще трябва да изберете кои субтитри да се отворят:
Обърнете внимание на долната част на диалоговия прозорец. Първото нещо е избор на кодиране на знаците за отваряните субтитри. Обикновено програмата се опитва да го засече автоматично, но специално в случаите със зареждане на субтитри на български език, това често е неуспешно и води до показването на неразбираеми символи. Затова в тези случаи е по-удачно от падащото меню да изберете кодиране Кирилица (WINDOWS-1251), което често върши работа. Ако е необходимо друго кодиране, можете от падащото меню с тип на кодиране да изберете Добавяне или премахване... и да го добавите.
Другото нещо е дали с избраните субтитри да се зареди и съответстващото видео. От падащото меню можете да изберете засечените видео материали, след което да натиснете Отваряне и да започнете работата си.
Не на последно място, Gnome Subtitles може да се използва и за превод на чуждоезични субтитри. За целта първо ги заредете, след което от менюто Файл изберете Превод - Нов. Секцията, в която се показват субтитрите ще се раздели на две и срещу всяка чужда реплика ще можете да напишете превода и на роден език:
Ако предварително разполагате с файл съдържащ частично преведени или непроверени субтитри, може да използвате менюто Файл - Превод - Отваряне за да го заредите. Когато приключите с превода, можете да го запазите чрез Файл - Превод - Запазване като.
Въоръжени с горното описание на основите на работа с Gnome Subtitles, вече би трябвало да можете в процеса на работа да усвоите останалите и особености и да я използвате за създаване/редактиране/превеждане на субтитри.
Приятна работа!

Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.