Офис

УСУ ще ви помогне да извършвате типичните офис дейности с лекота, защото идва с пълен пакет офис програми. Основните от тях са изброени по-долу.

- OpenOffice.org Текст - Програма за текстообработка. Предлага съвместимост с файловете на Microsoft Word и с още много други формати. Като основно негово предимство може да се посочи това, че създаваните с него файлове са платформено независими и с отворен код. Този файлов формат беше оценен и в Европейския съюз и избран за един от стандартите за електронни документи.

- OpenOffice.org Таблица - Програма за създаване на електронни таблици, аналог на Microsoft Excel. Отново в по-голямата си част функциите на двете програми са идентични, само с разлика в разположението им в менютата. И тук се предлага съвместимост с файловете на Excel, която е на доста високо ниво. На практика в ежедневието трудно може да се натъкнете на проблем при отваряне, освен в случаите, в които става дума за наистина големи и сложни таблици изпълнени със скриптове и др. подобни. Това обаче са по-скоро редки случаи. Като файлов формат по подразбиране отново се приема отворен стандарт. Чисто визуално не може да се каже, интерфейсът крие изненади:

- OpenOffice.org Презентация - Програма за създаване на презентации, аналог на Microsoft PowerPoint. И тук има много сходен интерфейс, сходни функции и познат начин на работа. Налице е съвместимост с файловете на PowerPoint.

В OpenOffice се включват още и програмите OpenOffice.org База данни - аналог на Access, а също така и OpenOffice.org Чертеж - софтуер за векторна графика. Всичките програми в OpenOffice могат да записват директно и в PDF формат, което е доста удобна функция в случай, че желаете файла да е само за четене или пък искате да сте сигурни в еднаквото му форматиране независимо къде се отваря.

- Електронна поща, бележки, календари и задачи - Тези четири съвсем тривиални, но също така и неразделни от всеки съвременен офис типа програми в Убунту са обедини в лицето на Evolution. Програмата предлага единен интерфейс, в който под формата на отделни секции са застъпени гореизброените неща. Evolution предлага добра комбинация от възможности и сигурност. Достъпът до напомнящите бележки, задачите и календара става чрез превключването на съответната категория в интерфейса на Evolution. Бележките и задачите могат да бъдат групирани в някоя от над 20-те предложени категории или пък да им бъдат зададени нови. Превключването към Календар дава обобщен изглед на текущ месец, текуща част от деня и списък с всички бележки и задачи.

- PDF четец - За този тип файлове е предназначена програмата Evince. Тя предлага основните функции за четене на PDF файлове. Ако обаче е необходимо да отваряте такива файлове с интерактивно или друго по-специално съдържание то тогава ще се нуждаете от Adobe Reader. Тя не е предварително инсталирана но има версия за Линукс в т.ч. за Убунту и може безпроблемно да се добави. В преобладаващата част от случаите Evince ще ви е повече от достатъчна. За отбелязване е, че тази програма се стреми да е универсален четец и освен поддръжка на PDF, предлага четене и на DejaVu, CBR, DVI и презентации от OpenOffice.

- Управление на проекти - Използва се приложението OpenProj, което се явява аналог на Microsoft Project и дори предлага съвместимст с неговите файлове.

Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.