Управление на софтуера

Потребителите, които за първи път използват УСИ (и изобщо Линукс), вероятно ще останат изненадани от начина, по който се извършва управлението на софтуера. То се осъществява чрез една-единствена програма - Мениджър на пакети. Тя разполага със своеобразна база данни от всичкия софтуер, които е съвместим с вашата версия на операционната система. Нещо повече - Мениджъра на пакети активно следи развитието на всяка една програма и при излизане на нова нейна версия, вие можете да направите автоматично обновление буквално с 2-3 цъкания на мишката. Удобно нали? Нека видим процеса в малко повече подробности.
Мениджърът на пакети в УСУ е програмата Synaptic. Програмите се инсталират от т.нар. пакети. В един пакет могат да се съдържат една или комбинация от програми. Информацията за наличните пакети се получава от множество хранилища - специални страници в Интернет, предоставящи информация за нов и промени по стар софтуер.
Стартирането на Synaptic се осъществява от Основното меню на УСУ или по точно Система - Администриране - Мениджър на пакети.
При стартирането си Synaptic изисква от потребителя да въведе своята парола. Това е обосновано с оглед на това, че инсталирането/премахването е дейност, отразяваща се на цялата система. След въвеждането на паролата се отваря основният прозорец на Synaptic:

Както е видно от екрана, прозорецът е разделен на 4 части:

- категории софтуер:

- филтри, по които да се променя изгледа и съдържанието на Synaptic:

- основен прозорец, в който са изброени всички налични програми за инсталиране, премахване и обновяване:

- информация за пакетите:

Изборът на определено приложение е наистина елементарен и не може да не ви хареса, особено ако до момента сте работили само с Windows, където всеки софтуер се тегли от различно място, идва с различен инсталатор, инсталира дублиращи се системни файлове... Тук подходът е коренно различен. От потребителя се иска да си избере софтуер, който може да потърси чрез удобно меню или като използва категориите. След като го избере, просто трябва да потвърди желанието си този софтуер да бъде инсталиран/премахнат/актуализиран. Удобното на този подход е, че чрез него се спестява наистина много време, което иначе би минало по търсене на специфичен софтуер в Мрежата. Освен това веднъж инсталиран, софтуера се обновява автоматично от едно единствено място. Друго преимущество е, че по този начин се избягва дублирането на едни и същи системни файлове за различните приложения - нещо, което в Windows е ежедневие…

По-долу са показани трите стъпки необходими за инсталиране на софтуер:

1. Търсене на програма
В полето за търсене можете да въведете директно името на търсената програма, или пък ключова дума, касаеща предназначението и. Ако изберете втория подход, уверете се, че в полето Търсене в: е избран критерият Описание и име.
2. Избиране за инсталация
След като прегледате резултатите от търсенето и намерите желания пакет за инсталиране, цъкнете върху името му с десен бутон на мишката и от показалото се меню изберете Избиране за инсталация:
Алтернативен начин е просто да цъкнете два пъти върху него, за да го маркирате.
3. Инсталиране Много от програмите зависят от други пакети, за да функционират правилно. Ако желаната от вас програма има такива зависимости, тя автоматично ще ги избере и ще ви уведоми за това:

След стъпка 3 е необходимо единствено да натиснете бутона ПРИЛАГАНЕ, намиращ се в лентата с инструменти, след което процедурата е автоматична.

Абсолютно същата последователност от действия се използва и за премахване на приложения, които повече не са ви необходими. Единствената разлика е, че от показалото се контекстно меню за пакета, трябва да изберете Избиране за премахване или Избиране за напълно премахване. Разликата между двете е, че при напълното премахване ще бъдят изчистени и всякакви конфигурационни файлове, които приложението е използвало, докато при първия избор те ще бъдат оставени.

Следва да отбележа, че поради идеологията на Убунту, първоначално в Synaptic не са изброени абсолютно всички програми. Тези, които не са напълно свободен софтуер ги няма. За новаците това може да се окаже проблем, защото напр. доста от аудио-видео кодеците са с ограничени права. За щастие няма нищо сложно в активирането на софтуерните канали, съдържащи собственически софтуер. Ето как става:

От менюто Настройки стартирате Хранилища. Ще се отвори прозорец с източниците (хранилищата), от които Убунту черпи програмите си.

В първият подпрозорец са изброени всички официални източници на софтуер. За да ги активирате, просто сложете отметка пред всичките.

Ако отворите подстраницата Актуализации, ще може да настроите как Убунту да следи за актуализации.

Моят съвет е, отново да сложите отметка пред всички възможни актуализации, а ако компютърът е на познат без опит, да укажете актуализациите по сигурността да се инсталират автоматично.

Забележка: В УСУ горните настройки са предварително направени и не е необходимо да ги променяте.

Някои програми ги няма в нито едно от официалните хранилища на Убунту, но въпреки това предлагат свои собствени хранилища. В такива случаи, можете ръчно да вкарате нови хранилища и чрез тях да инсталирате желаните нови програми. Това става чрез отваряне на подстраницата Софтуер от трети страни.

Напр. за да добавите популярният уеб четец Opera, натиснете Добавяне и в отворилото се поле въведете:
deb http://deb.opera.com/opera/ stable non-free
Когато настроите по ваш вкус хранилищата, затворете прозореца, след което от главния прозорец натиснете Презареждане. По този начин ще накарате Synaptic да обнови цялата си база, в която вече ще влизат и новите хранилища със софтуер.

Статията е по материали от "Линукс за човешки същества": http://skss.freehostia.com
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.