Инсталиране и настройка на принтер

Тази статия ще ви даде основни умения как да инсталирате нов и да промените настройките на съществуващ принтер в УСУ.

Това може да стане като от основното меню стартирате Система - Администриране - Печатане. Ще се отвори прозорец, в който ще се покажат всички инсталирани и готови за работа принтери:

В повечето случаи добавянето на нови локални принтери става автоматично. За разлика от Windows, където не се препоръчва да свързвате принтера, преди да инсталирате драйверите му, в Убунту инсталирането им протича напълно автоматично в момента на свързване на принтера. При свързването в системната област за уведомяване ще се появи малка икона, придружена от системно извествие, подсказващи ви, че в момента се търсят драйвери за новозасечения принтер,:
Засичането може да отнеме известно време (обикновено до 30-на секунди), след което ще се появи съобщение за успешно добавяне на принтера. В случай, че операционната система не открие точен драйвер за принтера, също ще бъдете уведомени
В такъв случай следваща стъпка е вие ръчно да изберете драйвер от базата данни, като по възможност използвате най-близкия драйвер до модела на принтера ви:
Можете да изберете марка и модел от базата с поддържани принтери на Убунту или ръчно да избeрете PPD файл, който съдържа описание за конкретния принтер. Често такива драйвери има в инсталационната папка с драйверите за Windows. Личният ми съвет е първо да опитате с предложения модел и драйвер и ако не сте удовлетворени от резултата, чак тогава да опитвате втория метод. Естествено това е чисто субективно мнение, базирано на личният ми опит с Убунту с различни принтери, така че спокойно можете да го пренебрегнете. Имате възможност и да търсите в онлайн база данни с драйвери за различни принтери.
След като сте избрали марката (в примера Epson), натиснете Напред, за да изберете конкретен модел:
В примера, най-близкия модел до добавяния принтер (Epson Stylus D78), е Еpson Stylus D68 и именно драйвера за този модел ще бъде използван. Натиснете Напред, за да се отвори страницата с финални настройки на принтера:
Въведете желаните от вас име, описание и местоположение (само името е задължително), след което натиснете Прилагане, за да приключите с добавянето на новия принтер. При приключването автоматично показващ се диалогов прозорец ще ви даде възможност да отпечатите тестова страница.
Сега вече добавеният принтер ще се показва в списъка с инсталирани принтери:
Ако желаете да промените на по-късен етап настройките му, просто цъкнете два пъти върху името, за да ги отворите:
Можете да променяте настройки като споделяне, обработка на задачите за печат, контрол на достъпа от други потребители, промяна на настройките за печат и др. Почти всички настройки са самообясняващи се, а и се различават за различните модели, затова няма да се спирам на подробния им преглед.
В случай, че желаете да добавите мрежов принтер, отворете отново Система - Администриране - Печатане и натиснете Нов от лентата с инструмените. Ще се отвори следния прозорец:
Тук имате възможност да изберете различни типове принтери. По-долу ще се спрем на сравнително най-честия вариант - намиране и добавяне на споделен принтер от компютър с Windows.
В горния прозорец изберете Windows Printer via SAMBA и в горната дясна част на прозореца цъкнете на Преглед:
Това действие ще ви позволи да прегледате локалната мрежа за компютри със споделени принтери и да ги добавите:
Изберете принтера и натиснете Добре. Ако предварително знаете името на компютъра и принтера, към който ще се свържете можете директно да изпишете работната група и имената им в полето до Преглед:
Натиснете Напред и след това стъпките са аналогични като при добавяне на локален принтер, т.е. последователно трябва да изберете марка и модел на принтера. След избора им като последна стъпка трябва да въведете името на принтера, както и незадължителна допълнителна информация, която може да ви е от полза ако имате няколко различни принтера и желаете бързо да се ориентирате в тях:
Натиснете Използване за да завършите настройката и да започнете да използвате новодобавения принтер.

Статията е по материали от "Линукс за човешки същества": http://skss.freehostia.com
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.