Инсталиране на УСУ

За да инсталирате УСУ, трябва да поставите диска в DVD устройството, след което да рестартирате системата. Ако от BIOS-а на компютъра е зададено като първо зареждащо устройство да се търси CD/DVD, то тогава Убунту ще се стартира в т.нар. жив режим.
Идеята за този режим се появи преди няколко години и бързо стана популярна. При него операционната система (ОС) може да се зареди директно от компактдиска и да се изпробва от потребителя, без да има нужда от инсталация на твърдия диск. След зареждането си ОС е готова за работа, т.е. всички програми включени в нея са готови и действащи. Този начин е много удобен, най-вече защото е безопасен. Всяка една от промените, които правите или действията, които предприемате със заредената по този начин ОС, се губи при изгасяне на компютъра. Същевременно така може спокойно да се опитат множество програми и техни функции без страх от грешка. Ако видяното ви е харесало, то тогава може да стартирате инсталацията.
В случай, че диска не се стартира, то трябва да промените настройката за начално зареждане в BIOS. Процедурата не е сложна или опасна, но все пак ако ви звучи плашещо, просто помолете приятел, който е наясно с това да го направи.
При правилна настройка би трябвало да видите този екран:
От този екран може да си изберете език за стартиране на диска. С помощта на стрелките на клавиатурата изберете Български (би трябвало той вече да е автоматично избран) и потвърдете с клавиша Enter:
След избора на първата точка от горното меню зареждането отнема до няколко минути в зависимост от характеристиките на компютъра. Необходимо е на този етап да проявите търпение. Но не се тревожете - след инсталиране, системата ще работи много по-бързо.
Следният (или подобен) изглед ви посреща при първо зареждане:
От този момент нататък, вече разполагате с пълнофункционална ОС. Без да сте инсталирали все още нищо, имате достъп до всички програми при това в напълно работещ вид.
Сега имате възможност на спокойствие да разгледате УСУ и да видите възможностите, които ви дава. Ако видяното ви хареса, може да започнете процедурата по инсталиране, като следвате стъпките по-долу.
Стартирайте от Работния плот иконата Инсталиране. Ще се появи съветник, с помощта на който в няколко лесни стъпки ще имате инсталация на пълнофункционална операционна система, при това без задължително да трябва да се разделите със старата.

- Стъпка едно: Избор на език на инсталацията

При тази стъпка действията ви се свеждат до избор на езика, на който искате да протече инсталацията. Просто го маркирайте с мишката.

- Стъпка две: Избор на часови пояс.

Тук трябва да изберете държава и град на обитаване, за да може да си определи правилно часови пояс и текущ час. Можете да направите това като цъкате директно върху картата или (вероятно по-удобният начин) като използвате двете падащи менюта в долната част на прозореца.

- Стъпка три: Избор на клавиатурна подредба.

В съответствие с направеният от вас избор на предходната стъпка, ви се предлага клавиатурна подредба, като ви се дава възможност да я промените при желание. За българския език стандартно е избрана БДС подредба, но ако използвате фонетичната може да я изберете и нея.

- Стъпка четири: Подготовка на твърдият диск за инсталиране.

Това е частта от инсталацията, в която наистина трябва да се внимава, тъй като тук става разделяне, запис на диска и при невнимание може да !!!УНИЩОЖИТЕ!!! ваша ценна информация. Въпреки това при достатъчно внимателно четене на описанието на възможните действия, които може да изберете, няма опасност.
Изборът ви как да бъде инсталиран УСУ се свежда до три начина:
а) Инсталиране на операционните системи една под друга - абсолютно БЕЗОПАСЕН начин, логичен избор за хората без опит в инсталирането;
б) Използване на целия диск - този вариант се избира само и единствено ако сте сигурни, че желаете да бъде !!!ИЗТРИТО ЦЯЛОТО СЪДЪРЖАНИЕ!!! на диска;
в) Задаване на дялове ръчно - метод, подходящ за по-опитните потребители, желаещи по-пълен контрол върху инсталирането на Убунту.
Забележка: Ако желаете да имате по-пълен контрол върху разпределението на дяловете, както и да ги подготвите предварително преди същинската инсталация, можете да използвате наличния в УСУ Редактор на дялове.
Ако желаете да запазите старата си операционна система и едновременно с това да инсталирате УСУ без да се тревожите, че поради неопитност ще повредите данните си, то препоръчително е да изберете именно първия начин на инсталиране. По-долу в това ръководство ще бъде избран именно той.
Начина на разположението на дяловете със старата операционна система и с УСУ се показва в графичен вид в долната част на прозореца, под формата на цветна лента. Със светлокафяв цвят е показан новият дял, който ще се създаде за УСУ.
Необходимо е да проверите дали автоматично определения размер на дяла с УСУ е с достатъчно голям размер. Стандартната инсталация на УСУ заема 5.4 гигабайта. Добре е да заделите поне 1-2 гигабайта допълнително място - за да има място за лични файлове и за евентуални обновления. Ако е необходимо да промените големината на дяла, цъкнете и задръжте мишката на малкия сив плъзгач, който се намира между синия и кафявия цвят и го преместете, докато постигнете желания размер:
След като сте се погрижили да има достатъчно място за УСУ, може да продължите напред. В зависимост от големината на твърдия диск, ще трябва да изчакате известно време, докато преоразмеряването му се извърши. Диалогов прозорец за състоянието ще ви показва докъде е стигнал процеса:

- Стъпка пет: Създаване на потребител.

Тук се дава възможност да се създаде и опише основният потребител, който ще работи със системата. Исканите параметри са: име, потребителско име, парола и име на компютъра.

Допълнително имате възможност да криптиране на цялата домашна папка. Това е с цел по-голяма сигурност - напр. при мобилни системи с важни документи. За целта трябва да изберете Изискване на парола при влизане и дешифриране на моята домашна папка. При този начин за инсталиране, вашата папка ще се дешифрира автоматично при вход в системата с вашето лично име и парола.

- Стъпка шест: Мигриране на документи и настройки.

При тази стъпка, ако на компютъра има инсталирани други операционни системи, в т.ч. и Windows, имате възможност при инсталацията от там да бъдат взети потребителско име, парола, лични документи, настройки на браузъра, писма от електронната поща и др. Това осигурява по-лесно мигриране от една операционна система към друга. Тази стъпка не е задължителна, а освен това може да бъде и автоматично прескочена, ако не е засечена поддържана от помощника за инсталиране операционна система.

- Стъпка 7: Преглед на настройките и начало на процеса по инсталиране.

Тази стъпка е с изцяло информативен характер. При нея в един прозорец са сместени всички настройки, които са правени в предходните стъпки. След като ги прегледате, инсталацията се задейства с натискане на бутона Инсталиране.
С това потребителската намеса в инсталацията приключва. По време на инсталирането ще ви бъде показана поредица от екрани с кратка информация за УСУ:
В зависимост от параметрите на компютъра инсталацията може да трае между 20 и 40 минути. Като приключи, УСУ ще ви подкани да рестартирате компютъра.
В случай че имате и Windows (или друга операционна система), при следващото стартиране на системата ще може да изберете коя от двете операционни системи да се зареди:
Приятна работа!

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.