Контролен панел на Timekpr

УСУ включва средство, което може да ви помогне да настроите достъп по разписание до компютъра за различни потребители, по различно време и с различна продължителност. То може да намери приложение в домашни условия, когато родителите искат да са сигурни, че няма да се прекалява с прекараното пред компютъра време, а също и в училищния компютърен кабинет, за ограничаване достъпа в рамките на учебните часове.

Приложението се казва Timekpr и достъп до него може да си осигурите от Система - Администриране - Контролен панел на Timekpr. Ще видите програма с подобен интерфейс:

В горният десен ъгъл има падащо меню, съдържащо всички потребители на системата, с изключение на вашия, който се явява като администратор на всички останали. Останалата част от интерфейса на програмата е обособена в две подстраници.

Първата – Състояние – съдържа обща информация за текущо избрания потребител от падащото меню – активни времеви ограничения; оставащо време; възможност за прибавяне/изваждане на време; заключване на потребителя и др.

Втората - Лимити и Граници - съдържа настройките на самите ограничения:

Можете да задавате ограничения по два критерия (поотделно и в комбинация) – по продължителност на достъпа (в минути) и по предварително зададен времеви интервал, в който може да се осъществява достъп до компютъра. Допълнително от това за всеки един от тези два критерия, може да задавате и различни стойности за дните от седмицата. Когато приключите с настройките, натиснете бутона Прилагане за да влязат те незабавно в сила.
Когато потребителя приближи краят на разрешеното му време за достъп, системата ще го извести:

За да работи приложението е добре да спазите следните неща:

- Клиентската част на приложението трябва да се стартира автоматично при всяко вписване в системата. За целта за всеки потребител, който ще контролирате, от Система - Предпочитания пуснете Автоматично стартирани програми и в списъка с програми сложете отметка пред timekpr-client:

- Потребителите, които възнамерявате да контролирате в достъпа им, трябва да са с ограничени права. В противен случай те просто биха могли да отменят настройките ви. За целта от Система - Администриране пуснете Потребители и групи, след което отворете настройките на контретния потребител на подстраницата Привилегии на потребителите и се уверете, че няма отметка пред Администрация на системата.

Статията е по материали от "Линукс за човешки същества": http://skss.learnfree.eu
Текстовото съдържание е достъпно при условията на Лиценза за свободна документация на ГНУ, версия 1.2 или коя да е следваща, публикувана от Фондацията за свободен софтуер; без непроменяеми раздели, без предни и задни корици.